
I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

SIDRETELLA 0,02 mg/3 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Kiekvienoje plėvele dengtoje tabletėje yra 0,02 mg etinilestradiolio ir 3 mg drospirenono. 

Pagalbinė medžiaga, kurios poveikis žinomas: vienoje tabletėje yra 41,84 mg laktozės (laktozės monohidrato pavidalu).

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė.

Rausvos, apvalios, lygios plėvele dengtos tabletės, maždaug 5,7 mm skersmens ir 3,5 mm storio.


4.	KLINIKINĖ INFORMACIJA

4.1	Terapinės indikacijos

Geriamajai kontracepcijai. 

Priimant sprendimą skirti SIDRETELLA, reikia atsižvelgti į individualius esamus moters rizikos, ypač venų tromboembolijos (VTE), veiksnius, ir VTE riziką vartojant SIDRETELLA, palyginti su rizika, kuri kyla vartojant kitų sudėtinių hormoninių kontraceptikų (SHK) (žr. 4.3 ir 4.4 skyrius).

4.2	Dozavimas ir vartojimo metodas

Dozavimas 

Kaip vartoti SIDRETELLA 

Tabletes reikia vartoti kasdien maždaug tuo pačiu laiku ant lizdinės plokštelės pakuotės nurodyta tvarka, jei reikia, užgerti trupučiu skysčio. Vartoti po vieną tabletę 21 dieną iš eilės. Nauja pakuotė pradedama po 7 dienų pertraukos, per kurią, nutraukus vaistinio preparato vartojimą, paprastai kraujuojama. Kraujavimas paprastai prasideda 2–3 dieną po paskutinės tabletės pavartojimo ir gali būti nepasibaigęs, kai pradedama nauja pakuotė. 

Kaip pradėti vartoti SIDRETELLA

· Hormoninių kontraceptikų iki tol (pastarąjį mėnesį) nevartota
Tabletes reikia pradėti gerti pirmą natūralaus ciklo menstruacijų dieną (t. y. pirmą menstruacinio kraujavimo dieną). 

· Keičiant kitą sudėtinį hormoninį kontraceptiką (sudėtinį geriamąjį kontraceptiką (SGK), makšties žiedą arba transderminį pleistrą) 
SIDRETELLA geriausia pradėti vartoti pirmąją dieną po paskutinės ankstesnio SGK aktyvios tabletės (paskutinės tabletės, kurioje yra veikliųjų medžiagų) pavartojimo, tačiau ne vėliau kaip pirmą dieną po įprastinės pertraukos, kurios metu tablečių nevartojama arba vartojama placebo tablečių. Jeigu buvo vartojamas makšties žiedas ar transderminis pleistras, SIDRETELLA geriausia pradėti vartoti jų šalinimo dieną, bet ne vėliau kaip atėjus kitos aplikacijos laikui.

· Keičiant vien progestageno kontracepcijos metodą (vien progestageno tabletes, injekcijas, implantus) arba progestageną atpalaiduojančią vartojimo į gimdą sistemą (VGS)
Bet kurią dieną galima pereiti nuo vien progestageno tablečių (nuo implanto arba nuo VGS – tą dieną, kai šios priemonės pašalinamos, nuo injekcijų – tą dieną, kai turėtų būti atliekama kita injekcija), bet visais šiais atvejais per pirmąsias 7 tablečių vartojimo dienas moteriai reikia patarti papildomai taikyti barjerinius metodus. 

· Po nėštumo nutraukimo pirmąjį trimestrą 
Galima pradėti vartoti iškart. Tokiu atveju papildomų kontracepcijos priemonių nereikia. 

· Po gimdymo arba nėštumo nutraukimo antrąjį trimestrą 
Moteriai patariama pradėti vartoti 21–28 dieną po gimdymo arba po nėštumo nutraukimo antrajame trimestre. Jei pradedama vartoti vėliau, pirmąsias 7 dienas moteriai reikia patarti papildomai taikyti barjerinį kontracepcijos metodą. Tačiau, jeigu sueitis jau įvyko, prieš pradėdama vartoti SGK moteris turi įsitikinti, ar nepastojo, arba palaukti pirmųjų menstruacijų. 

· Žindančioms moterims 
Žr. 4.6 skyriuje. 

Kaip reikia elgtis praleidus tabletes
Jei tabletę pavartoti pavėluota mažiau negu 12 valandų, kontraceptinis poveikis nesusilpnėja. Moteris turi suvartoti tabletę iš karto, kai prisimins, o kitas tabletes vartoti įprastu laiku.
	
Jei tabletę pavartoti pavėluota daugiau kaip 12 valandų, kontraceptinis poveikis gali susilpnėti. Praleidus tablečių vartojimą, reikia vadovautis dviem pagrindinėmis taisyklėmis: 

1. niekada nenutraukti tablečių vartojimo ilgiau kaip 7 dienas iš eilės;
2. kad pagumburio, posmegeninės liaukos ir kiaušidžių sistema būtų tinkamai nuslopinta, reikia be pertraukos vartoti tabletes 7 dienas. 

Atsižvelgiant į tai pateikiami tokie patarimai kasdieninei praktikai. 

· Pirmoji savaitė
Praleistąją tabletę reikia išgerti iškart prisiminus, net jei vienu metu tektų gerti dvi tabletes. Toliau vartoti likusias tabletes įprastu laiku. Be to, pirmąsias 7 dienas reikia taikyti barjerinį metodą, pavyzdžiui, naudoti prezervatyvus. Jei sueitis įvyko per paskutiniąsias 7 paras, reikia nepamiršti, kad buvo pastojimo galimybė. Kuo daugiau tablečių praleista ir kuo mažiau laiko liko iki tablečių vartojimo pertraukos, tuo didesnė nėštumo tikimybė.

· Antroji savaitė
Praleistąją tabletę reikia išgerti iškart prisiminus, net jei vienu metu tektų gerti dvi tabletes. Toliau vartoti likusias tabletes įprastu laiku. Jei 7 dienas iki pirmos praleistosios tabletės moteris vartojo vaistinį preparatą tinkamai, jokių papildomų kontracepcijos priemonių nereikia. Vis dėlto, jei ji praleido daugiau negu vieną tabletę, patartina imtis papildomų apsaugos nuo nėštumo priemonių 7 dienas po paskutinės pamirštosios tabletės. 

· Trečioji savaitė
Apsaugos nuo nėštumo patikimumo sumažėjimo pavojus yra neišvengiamas dėl artėjančios 7 dienų tablečių vartojimo pertraukos. 
Tačiau tinkamai parinkus tablečių vartojimo schemą sumažėjusio kontraceptinio poveikio galima išvengti. Jei 7 dienas iki pirmosios praleistos tabletės moteris vaistinį preparatą vartojo tinkamai, papildomų kontracepcijos priemonių nereikia, laikantis vieno iš toliau nurodytų dviejų patarimų. Priešingu atveju reikėtų vadovautis pirmuoju patarimu iš šių dviejų, be to, 7 dienas imtis papildomų apsaugos nuo nėštumo priemonių. 

1. Paskutinę praleistąją tabletę reikia išgerti iškart prisiminus, net jei vienu metu tektų gerti dvi tabletes. Toliau vartoti likusias tabletes įprastu laiku. Naują lizdinių plokštelių pakuotę pradėti iškart baigus ankstesniąją, t.y. tarp pakuočių nereikia daryti vaistinio preparato vartojimo pertraukos.
Kol nebus baigtos antrosios pakuotės tabletės, kraujavimo dėl vartojimo nutraukimo greičiausiai nebus, tačiau tablečių vartojimo dienomis gali tepti arba pakraujuoti.
2.	Moteriai galima patarti nutraukti pradėtosios pakuotės tablečių vartojimą. Reikia padaryti iki 7 dienų pertrauką, įskaitant ir praleistąsias dienas, o vėliau tęsti vartojimą iš naujos lizdinių plokštelių pakuotės. 

Jei tablečių vartojimas buvo praleistas ir per pirmąją įprastinę tablečių vartojimo pertrauką moteris nekraujuoja, galima įtarti, kad ji pastojo. 

Patarimas atsiradus virškinamojo trakto sutrikimų 
Sunkių virškinamojo trakto sutrikimų atvejais (pvz., vemiant ar smarkiai viduriuojant), vaistinis preparatas gali nevisiškai absorbuotis, todėl reikia imtis papildomų kontracepcijos priemonių. Jei po tabletės vartojimo per 3–4 valandas pradedama vemti, kuo greičiau reikia išgerti naują tabletę. Jeigu įmanoma, naująją tabletę reikia suvartoti per įprastinio tablečių vartojimo laikotarpio 12 valandų. 
Jei praėjo daugiau kaip 12 valandų, patariama elgtis taip, kaip praleidus tabletę, kaip nurodyta 4.2 skyriuje „Kaip reikia elgtis praleidus tabletes“. Jei moteris nenori keisti įprastinės vaistinio preparato vartojimo schemos, papildomą (-as) tabletę (-es) ji turi imti iš kitos pakuotės. 

Kaip atitolinti kraujavimą dėl vartojimo nutraukimo
Kad būtų atitolintos menstruacijos, reikia toliau tęsti vartojimą iš kitos SIDRETELLA lizdinių plokštelių pakuotės, nedarant tablečių vartojimo pertraukos. Laikotarpį be kraujavimo galima ilginti tiek, kiek norima, kol baigsis antrosios pakuotės tabletės. Pratęsimo laiku moteriai gali atsirasti kraujavimas ar tepimas. Toliau reguliariai vartoti SIDRETELLA galima po įprastinės 7 dienų pertraukos. 
Jei norima perkelti kraujavimo pradžios dieną į kitą savaitės dieną, nei moteris buvo įpratusi pagal tuo metu taikomą schemą, galima jai patarti sutrumpinti artimiausią tablečių vartojimo pertrauką, tiek dienų, kiek pageidaujama. Kuo trumpesnė pertrauka, tuo didesnė tikimybė, kad kraujavimo dėl vartojimo nutraukimo nebus, o kraujuoti pradės arba atsiras tepimas vartojant naujos pakuotės tabletes (kaip ir atitolinant kraujavimą). 

Papildoma informacija ypatingoms populiacijoms
Vaikų populiacija
SIDRETELLA yra skiriama tik po pirmųjų menstruacijų.

 Senyvoms pacientėms
SIDRETELLA nėra skiriama po menopauzės.

Pacientėms, kurių kepenų funkcija sutrikusi
SIDRETELLA negalima skirti moterims, kurioms yra sunkūs kepenų funkcijos sutrikimai. Taip pat žr. 4.3 ir 5.2 skyrius.

Pacientėms, kurių inkstų funkcija sutrikusi
SIDRETELLA negalima skirti moterims, kurioms yra sunkus inkstų nepakankamumas ar ūmus inkstų nepakankamumas. Taip pat žr. 4.3 ir 5.2 skyrius.

Vartojimo metodas
Vartoti per burną.

4.3	Kontraindikacijos

Sudėtinių hormoninių kontraceptikų (SHK) negalima vartoti esant toliau nurodytoms būklėms. Jei vartojant SHK kuri nors būklė pasireškia pirmą kartą, reikia iš karto liautis vartoti preparatą.

· Esama venų tromboembolija (VTE) arba jos rizika.
· Venų tromboembolija – esama VTE (gydoma antikoaguliantais) arba anksčiau buvusi VTE (pvz., giliųjų venų trombozė [GVT] arba plaučių embolija [PE]).
· Žinomas paveldimas arba įgytas polinkis į venų tromboemboliją, pvz., APC rezistentiškumas (įskaitant V Leideno (Leiden) faktorių), antitrombino III trūkumas, baltymo C trūkumas, baltymo S trūkumas.
· Didelė chirurginė operacija su ilgalaike imobilizacija (žr. 4.4 skyrių).
· Didelė venų tromboembolijos rizika dėl kelių esamų rizikos veiksnių (žr. 4.4 skyrių).
· Esama arterijų tromboembolija (ATE) arba jos rizika.
· Arterijų tromboembolija – esama arterijų tromboembolija, anksčiau buvusi arterijų tromboembolija (pvz., miokardo infarktas) arba ją pranašaujanti būklė (pvz., krūtinės angina).
· Smegenų kraujotakos liga – esamas insultas, anksčiau patirtas insultas arba jį pranašaujanti būklė (pvz., praeinantysis smegenų išemijos priepuolis (PSIP)).
· Žinomas paveldimas arba įgytas polinkis į arterijų tromboemboliją, pvz., hiperhomocisteinemija ir antifosfolipidiniai antikūnai (antikardiolipino antikūnai, vilkligės antikoaguliantas).
· Buvusi migrena su židininiais neurologiniais simptomais.
· Didelė arterijų tromboembolijos rizika dėl kelių rizikos veiksnių (žr. 4.4 skyrių) arba dėl vieno esamo sunkaus rizikos veiksnio, pvz.:
· cukrinio diabeto su kraujagyslių pažeidimo simptomais;
· sunkios hipertenzijos;
· sunkios dislipoproteinemijos.
· Esama ar buvusi sunki kepenų liga, kol kepenų funkcijos rodikliai nesunormalėję. 
· Sunkus inkstų nepakankamumas arba ūmus inkstų nepakankamumas. 
· Esamas ar buvęs kepenų navikas (tiek gerybinis, tiek piktybinis). 
· Nustatytas arba įtariamas lytiniams hormonams jautrus piktybinis navikas (pvz., lytinių organų arba krūtų). 
· Nenustatytos priežasties kraujavimas iš makšties.
· Padidėjęs jautrumas veikliosioms arba bet kuriai 6.1 skyriuje nurodytai pagalbinei medžiagai.
SIDRETELLA draudžiama vartoti kartu su vaistiniais preparatais, kurių sudėtyje yra ombitasviro/paritapreviro/ritonaviro ir dasabuviro, ar su vaistiniais preparatais, kurių sudėtyje yra glekapreviro/pibrentasviro arba sofosbuviro/velpatasviro/voksilapreviro (žr. 4.5 skyrių).

4.4	Specialūs įspėjimai ir atsargumo priemonės

Įspėjimai
· Jeigu yra bent viena iš toliau nurodytų būklių ar rizikos veiksnių, SIDRETELLA tinkamumą reikia aptarti su moterimi.
· Moteriai reikia patarti, kad pasunkėjus arba pirmą kartą atsiradus bent vienai iš šių būklių ar rizikos veiksnių ji kreiptųsi į gydytoją, kuris nustatys, ar reikia nutraukti SIDRETELLA vartojimą. 
· Jeigu įtariama arba patvirtinama VTE ar ATE, SHK vartojimą būtina nutraukti. Jeigu pradedamas gydymas antikoaguliantais, būtina pradėti naudoti kitokį tinkamą kontracepcijos metodą, kadangi gydymas antikoaguliantais (kumarinais) sukelia teratogeninį poveikį.

Kraujotakos sutrikimai
Venų tromboembolijos (VTE) rizika
Vartojant bet kokį sudėtinį hormoninį kontraceptiką (SHK), yra didesnė venų tromboembolijos (VTE) rizika nei jo nevartojant. Vaistiniai preparatai, kurių sudėtyje yra levonorgestrelio, norgestimato ar noretisterono, yra susiję su mažiausia VTE rizika. Kiti vaistiniai preparatai, pvz., SIDRETELLA, gali būti susiję su iki dviejų kartų didesne rizika. Sprendimą vartoti kitą vaistinį preparatą, nei pasižymintį mažiausia VTE rizika, reikia priimti tik aptarus su moterimi, taip užtikrinant, kad ji supranta VTE riziką vartojant SIDRETELLA, kaip jai esantys rizikos veiksniai veikia šią riziką ir kad jai esanti VTE rizika yra didžiausia pirmaisiais vartojimo metais. Taip pat yra šiek tiek duomenų, kad ši rizika padidėja vėl pradėjus vartoti SHK po 4 savaičių arba ilgesnės pertraukos.

Maždaug 2 iš 10000 moterų, kurios nevartoja SHK ir nėra nėščios, vienerių metų laikotarpiu pasireikš VTE. Tačiau, priklausomai nuo esamų rizikos veiksnių, kai kurioms moterims ši rizika gali būti daug didesnė (žr. toliau). 
Nustatyta, kad 9‑121 iš 10000 moterų, vartojančių SHK, kurių sudėtyje yra drospirenono, per metus pasireikš VTE, palyginti su 62 moterimis, vartojančiomis SHK, kurių sudėtyje yra levonorgestrelio. 
Abiem atvejais šis VTE skaičius per metus yra mažesnis už skaičių, tikėtiną moterims nėštumo metu arba laikotarpiu po gimdymo. 1‑2 % atvejų VTE gali baigtis mirtimi.

1 Šis dažnis vertinamas remiantis epidemiologinių tyrimų duomenų visuma, žinant skirtingų preparatų santykinę riziką, palyginti SHK, kurių sudėtyje yra levonorgestrelio.
2 5‑7 intervalo vidurio taškas 10000 moters metų, remiantis maždaug 2,3‑3,6 santykine rizika vartojant SHK, kurių sudėtyje yra levonorgestrelio, palyginti su nevartojimu.

1 lentelė. VTE reiškinių skaičius 10000 moterų per vienerius metus.

Nevartoja SHK (2 reiškiniai)

VTE reiškinių skaičius


Ypač retais atvejais SHK vartotojoms nustatyta trombozė kitose kraujagyslėse, pvz., kepenų, mezenterinėse, inkstų ar tinklainės venose ir arterijose.

VTE rizikos veiksniai
Venų tromboembolijos komplikacijų rizika SHK vartotojoms gali labai padidėti, jeigu moteriai yra papildomų rizikos veiksnių, ypač jeigu yra keli rizikos veiksniai (žr. 1 lentelę). SIDRETELLA negalima vartoti, jeigu moteriai yra keli rizikos veiksniai, dėl kurių padidėja venų trombozės rizika (žr. 4.3 skyrių). Jeigu moteriai yra keli rizikos veiksniai, rizikos padidėjimas gali būti didesnis už atskirų veiksnių sumą; tokiu atveju reikia atsižvelgti į bendrą moteriai esančią VTE riziką. Jeigu naudos ir rizikos santykis laikomas nepalankiu, SHK skirti negalima (žr. 4.3 skyrių).

1 lentelė. VTE rizikos veiksniai.
	Rizikos veiksnys 
	Pastaba

	Nutukimas (kūno masės indeksas viršija 30 kg/m²).
	Didėjant KMI, labai padidėja rizika.
Ypač svarbu atsižvelgti, jeigu yra ir kitų rizikos veiksnių.

	Ilgalaikė imobilizacija, didelė chirurginė operacija, kojų ar dubens operacija, neurochirurginė operacija ar didelė trauma.

Pastaba: trumpalaikė imobilizacija, įskaitant > 4 valandų keliones oro transportu, taip pat gali būti VTE rizikos veiksnys, ypač moterims, kurioms yra kitų rizikos veiksnių.
	Tokiomis aplinkybėmis patartina nutraukti kontraceptinių tablečių vartojimą (planinės chirurginės operacijos atveju likus ne mažiau kaip keturioms savaitėms) ir atnaujinti vartojimą tik praėjus dviem savaitėms po to, kai mobilumas visiškai atsistato. Reikia apsvarstyti kito kontracepcijos metodo naudojimą neplanuotam nėštumui išvengti.
Jeigu SIDRETELLA vartojimas iš anksto nebuvo nutrauktas, reikia apsvarstyti antitrombozinio gydymo taikymą.


	Teigiama šeimos anamnezė (kada nors broliui, seseriai, motinai ar tėvui buvusi venų tromboembolija, ypač santykinai ankstyvame amžiuje, pvz., iki 50 metų).
	Jeigu įtariamas paveldimas polinkis, prieš sprendžiant dėl SHK vartojimo moterį reikia nusiųsti pas specialistą konsultacijai.

	Kitos medicininės būklės, susijusios su VTE.
	Vėžys, sisteminė raudonoji vilkligė, hemolizinis ureminis sindromas, lėtinė uždegiminė žarnų liga (Krono (Crohn) liga ar opinis kolitas) ir pjautuvo pavidalo ląstelių anemija.

	Vyresnis amžius
	Ypač virš 35 metų



Nėra vieningos nuomonės dėl galimos varikozinių venų ir paviršinio tromboflebito įtakos venų trombozės pradžiai ar progresavimui.
Reikia atsižvelgti į padidėjusią tromboembolijos riziką nėštumo metu, ypač 6 savaites po gimdymo (žr. 4.6 skyrių).

VTE (giliųjų venų trombozės ir plaučių embolijos) simptomai
Moterims reikia patarti, kad, pasireiškus simptomams, nedelsdamos kreiptųsi medicininės pagalbos ir informuotų sveikatos priežiūros specialistą, kad vartoja SHK.
Giliųjų venų trombozės (GVT) simptomai gali būti:
-	vienos kojos ir (arba) pėdos patinimas arba patinimas išilgai kojos venos;
-	kojos skausmas arba skausmingumas, kuris gali būti juntamas tik stovint arba vaikščiojant;
-	padidėjusi paveiktos kojos temperatūra; kojos odos paraudimas arba odos spalvos pokytis.
Plaučių embolijos (PE) simptomai gali būti:
-	staiga pasireiškęs nepaaiškinamas dusulys arba kvėpavimo padažnėjimas;
-	staigus kosulys, kuris gali būti susijęs su kraujingų skreplių atkosėjimu;
-	aštrus krūtinės skausmas;
-	sunkus galvos sukimasis ar svaigulys;
-	dažnas arba neritmiškas širdies plakimas.
Kai kurie iš šių simptomų (pvz., dusulys, kosulys) nėra specifiniai ir gali būti neteisingai interpretuojami kaip dažnesni arba ne tokie sunkūs reiškiniai (pvz., kvėpavimo takų infekcijos).
Kiti kraujagyslių užsikimšimo požymiai gali būti: staigus galūnės skausmas, patinimas ir lengvas pamėlynavimas.
Jeigu užsikimšimas pasireiškia akyje, simptomas gali būti skausmo nesukeliantis neryškus regėjimas, kuris gali progresuoti iki apakimo. Kartais apankama beveik iš karto.

Arterijų tromboembolijos (ATE) rizika
Remiantis epidemiologiniais tyrimais, SHK vartojimas yra susijęs su padidėjusia arterijų tromboembolijos (miokardo infarkto) arba cerebrovaskulinio priepuolio (pvz., praeinančiojo smegenų išemijos priepuolio, insulto) rizika. Arterijų tromboembolijos reiškiniai gali baigtis mirtimi.

ATE rizikos veiksniai
Arterijų tromboembolijos komplikacijų arba cerebrovaskulinio priepuolio rizika SHK vartojančioms moterims yra didesnė, jeigu yra rizikos veiksnių (žr. 2 lentelę). SIDRETELLA negalima vartoti, jeigu moteriai yra vienas sunkus arba keli ATE rizikos veiksniai, dėl kurių padidėja arterijų trombozės rizika (žr. 4.3 skyrių). Jeigu moteriai yra keli rizikos veiksniai, rizikos padidėjimas gali būti didesnis už atskirų veiksnių sumą; tokiu atveju reikia įvertinti bendrą moteriai kylančią riziką. Jeigu naudos ir rizikos santykis laikomas nepalankiu, SHK skirti negalima (žr. 4.3 skyrių).

2 lentelė. ATE rizikos veiksniai.
	Rizikos veiksnys
	Pastaba

	Vyresnis amžius
	Ypač virš 35 metų

	Rūkymas
	Moterims, norinčioms vartoti SHK, reikia patarti nerūkyti. Vyresnėms nei 35 metų moterims, norinčioms toliau rūkyti, reikia primygtinai patarti naudoti kitą kontracepcijos metodą.


	Padidėjęs kraujospūdis
	

	Nutukimas (kūno masės indeksas viršija 30 kg/m²).
	Didėjant KMI, labai padidėja rizika.
Ypač svarbu moterims, kurioms yra papildomų rizikos veiksnių.

	Teigiama šeimos anamnezė (kada nors broliui, seseriai, motinai ar tėvui buvusi arterijų tromboembolija, ypač santykinai ankstyvame amžiuje, pvz., iki 50 metų).
	Jeigu įtariamas paveldimas polinkis, prieš sprendžiant dėl SHK vartojimo moterį reikia nusiųsti pas specialistą konsultacijai.

	Migrena
	Padažnėjusi arba pasunkėjusi migrena vartojant SHK (tai gali būti cerebrovaskulinio priepuolio prodrominė būklė) gali būti priežastis nedelsiant nutraukti vaistinio preparato vartojimą.

	Kitos medicininės būklės, susijusios su nepageidaujamais kraujagyslių reiškiniais.
	Cukrinis diabetas, hiperhomocisteinemija, širdies vožtuvų liga ir prieširdžių virpėjimas, dislipoproteinemija ir sisteminė raudonoji vilkligė.



ATE simptomai
Moterims reikia patarti, kad, pasireiškus simptomams, nedelsdamos kreiptųsi medicininės pagalbos ir informuotų sveikatos priežiūros specialistus, kad vartoja SHK.
Cerebrovaskulinio priepuolio simptomai gali būti:
-	staigus veido, rankos ar kojos tirpulys ar silpnumas, ypač vienoje kūno pusėje;
-	staigus vaikščiojimo sutrikimas, svaigulys, pusiausvyros ar koordinacijos sutrikimas;
-	staigus sumišimas, kalbėjimo ar supratimo sutrikimas;
-	staigus matymo viena ar abiem akimis sutrikimas;
-	staigus, sunkus ar ilgalaikis galvos skausmas be žinomos priežasties;
-	sąmonės netekimas ar apalpimas su traukuliais arba be jų.
Trumpalaikiai simptomai rodo, kad šis reiškinys yra praeinantysis smegenų išemijos priepuolis (PSIP).
Miokardo infarkto (MI) simptomai gali būti:
-	skausmas, diskomfortas, spaudimas, sunkumas, veržimo ar pilnumo pojūtis krūtinėje, rankoje ar po krūtinkauliu,
-	diskomfortas, plintantis į nugarą, žandikaulį, gerklę, ranką, skrandį;
-	pilnumo, nevirškinimo ar užspringimo pojūtis;
-	prakaitavimas, pykinimas, vėmimas ar svaigulys;
-	labai didelis silpnumas, nerimas ar dusulys;
-	dažnas arba neritmiškas širdies plakimas.

Navikai 
Kai kurių epidemiologinių tyrimų duomenimis, ilgai vartojant SGK (daugiau nei 5 metus) gali padidėti gimdos kaklelio vėžio rizika, tačiau vis dar nėra aišku, kiek tai priklauso nuo kitų galinčių suklaidinti veiksnių, susijusių su lytiniu gyvenimo būdu ir kitų, pvz., su žmogaus papilomos viruso (ŽPV) buvimu. 
54 epidemiologinių tyrimų metaanalizės duomenimis, moterims, vartojančioms SGK, yra šiek tiek didesnė krūties vėžio diagnozės santykinė rizika (RR=1,24). Nustojus vartoti SGK šis rizikos padidėjimas per 10 metų palaipsniui išnyksta. Kadangi moterys iki 40 metų krūties vėžiu serga retai, SGK vartojančioms arba neseniai vartojusioms moterims papildomai nustatomo šio vėžio atvejų skaičius yra nedidelis, palyginti su bendra krūties vėžio rizika. Minėtuose tyrimuose priežastinio ryšio įrodymų nepateikta. Stebėta didesnė rizika gali pasireikšti dėl to, kad krūties vėžys SGK vartojančioms moterims anksčiau diagnozuojamas dėl SGK biologinio poveikio arba dėl abiejų priežasčių. Pastebėta, kad krūties vėžys, diagnozuojamas kada nors SGK vartojusioms moterims, būna mažiau išplitęs negu niekada šių kontraceptikų nevartojusioms moterims. 
SGK vartojančioms moterims retai pasitaiko gerybinių, o dar rečiau – piktybinių kepenų navikų. Pavieniais atvejais šie navikai sukėlė gyvybei pavojingą kraujavimą į pilvaplėvės ertmę. Jei moteriai, vartojančiai SGK, labai skauda viršutinėje pilvo dalyje, padidėja kepenys arba įtariamas kraujavimas į pilvaplėvės ertmę, diferencijuojant reikia įtarti ir kepenų naviką. 
Vartojant didesnių dozių (50 mikrogramų etinilestradiolio) SGK, endometriumo ir kiaušidžių vėžio rizika yra mažesnė. Ar tai tinka ir mažesnės dozės SGK, dar nepatvirtinta.

Kitos būklės 
SIDRETELLA sudėtyje esantis progestinas yra aldosterono antagonistas, kuris pasižymi kalį sulaikančiomis savybėmis. Daugeliu atvejų kalio koncentracijos padidėjimo nesitikima. Klinikinio tyrimo duomenimis, kai pacienčių inkstų funkcija lengvai ar vidutiniškai sutrikusi ir kartu vartojami kalį sulaikantieji vaistiniai preparatai, drospirenono vartojimas kalio koncentraciją kraujo serume silpnai, bet ne reikšmingai padidina. Pacientėms, kurių inkstų funkcija yra sutrikusi ir kurių kalio koncentracija kraujo serume iki gydymo yra ties viršutine normos riba, pirmus tris gydymo ciklus rekomenduojama tikrinti kalio koncentraciją kraujo serume, ypač tais atvejais, kai kartu vartojami kalį sulaikantieji vaistiniai preparatai. Taip pat žr. 4.5 skyrių. 
SGK vartojančioms moterims, kurioms pasireiškia hipertrigliceridemija arba kurių giminaičiams yra buvęs šis sutrikimas, yra didesnė ūmaus pankreatito rizika. 
Nors daugeliui moterų, vartojančių SGK, šiek tiek padidėja kraujospūdis, retai šis padidėjimas būna kliniškai svarbus. Tik šiais retai pasitaikančiais atvejais skubus SGK vartojimo nutraukimas yra pagrįstas. Jei hipertenzija sergančių SGK vartojančių moterų gydymas kraujospūdį mažinančiais vaistiniais preparatais nuolatinės hipertenzijos ar labai padidėjusio kraujospūdžio reikiamai nesumažina, SGK vartojimą reikia nutraukti. Jei nuo antihipertenzinių vaistinių preparatų kraujospūdis sunormalėja, vėl galima pradėti vartoti SGK, kai to reikia. 
Tiek nėščioms, tiek SGK vartojančioms moterims gali pasireikšti arba pasunkėti šios ligos ar būklės: gelta ir (arba) niežulys dėl cholestazės, tulžies pūslės akmenligė, porfirija, sisteminė raudonoji vilkligė, hemolizinis-ureminis sindromas, Saidenhemo (Sydenham) chorėja, nėščiųjų pūslelinė (herpes gestationis), klausos sutrikimas dėl otosklerozės; ar tai susiję su SGK vartojimu, patikimų įrodymų nėra. 
Egzogeniniai estrogenai moterims gali sukelti arba sustiprinti paveldimos arba įgytos angioneurozinės edemos simptomus. 
Pasireiškus ūmiam ar lėtiniam kepenų funkcijos sutrikimui, SGK vartojimą gali tekti nutraukti, kol kepenų funkcijos rodikliai sunormalės. Pasikartojus cholestazinei geltai ir (arba) niežuliui dėl cholestazės, kurie anksčiau buvo pasireiškę nėštumo ar ankstesnio lytinių steroidų vartojimo metu, būtina nutraukti SGK vartojimą. 
Nors SGK gali veikti periferinę rezistenciją insulinui ir gliukozės toleravimą, nėra įrodyta, kad cukriniu diabetu sergančioms moterims, vartojančioms mažos dozės (< 0,05 mg etinilestradiolio) SGK, reiktų keisti gydymo schemą. Vis dėlto cukriniu diabetu sergančias moteris reikia atidžiai stebėti, ypač SGK vartojimo pradžioje. 
Gauta pranešimų, kad vartojant SGK kartais pasunkėja epilepsija, Krono (Crohn) liga ir opinis kolitas. 
Retkarčiais gali pasireikšti chloazma (rudmė), ypač moterims, kurioms yra buvusi nėščiųjų chloazma (chloasma gravidarum). SGK vartojančioms moterims, linkusioms rudmės pasireiškimui, reikia vengti saulės ir ultravioletinių spindulių. 
Slogi nuotaika ir depresija yra gerai žinomas hormoninių kontraceptikų vartojimo nepageidaujamas poveikis (žr. 4.8 skyrių). Depresija gali turėti rimtų pasekmių ir tai yra gerai žinomas savižudiško elgesio bei savižudybių rizikos veiksnys. Moteris turi būti informuota, kad pasireiškus nuotaikos svyravimui ir depresijos simptomams, įskaitant tuos atvejus, kai jie pasireiškia vos pradėjus gydymą, reikia kreiptis į savo gydytoją.

Medicininis ištyrimas ir konsultacijos 
Prieš pradedant vartoti ar atnaujinant gydymą SIDRETELLA, reikia sužinoti visą ligos istoriją (įskaitant šeimos anamnezę) ir atmesti nėštumo galimybę. Reikia pamatuoti kraujospūdį ir atlikti fizinį ištyrimą, atsižvelgiant į kontraindikacijas (žr. 4.3 skyrių) ir įspėjimus (žr. 4.4 skyrių). Svarbu atkreipti moters dėmesį į informaciją apie venų ir arterijų trombozę, įskaitant SIDRETELLA keliamą riziką, palyginti su kitų SHK vartojimu, VTE ir ATE simptomus, žinomus rizikos veiksnius ir ką reikia daryti įtarus trombozę.
Moteriai taip pat reikia nurodyti atidžiai perskaityti pakuotės lapelį ir laikytis pateiktų patarimų. Tyrimų dažnis ir pobūdis turi būti paremtas nustatytos praktikos rekomendacijomis ir pritaikytas konkrečiai moteriai.
Moteriai reikia nurodyti, kad hormoniniai kontraceptikai neapsaugo nuo ŽIV infekcijų (AIDS) ir kitų lytiniu keliu plintančių ligų. 

Veiksmingumo sumažėjimas 
SGK veiksmingumas gali sumažėti užmiršus išgerti tablečių (žr. 4.2 skyrių), esant virškinimo trakto sutrikimui, vėmimui ar smarkiam viduriavimui (žr. 4.2 skyrių) arba kartu vartojant kitų vaistinių preparatų (žr. 4.5 skyrių). 

Menstruacijų ciklo reguliavimo sutrikimas 
Vartojant bet kuriuos SGK gali prasidėti nereguliarus kraujavimas (tepimas arba pakraujavimas), ypač pirmaisiais vartojimo mėnesiais. Todėl nereguliaraus kraujavimo priežastį tikslinga tirti tik maždaug po trijų ciklų adaptacijos laikotarpio. 
Jei nereguliarus kraujavimas tęsiasi arba prasideda po buvusių reguliarių ciklų, reikia įtarti nehormoninę kraujavimo priežastį ir tinkamai ištirti, ar nėra piktybinės ligos arba nėštumo. Dėl to gali tekti atlikti kiuretažą. 
Kai kurioms moterims kraujavimo dėl vartojimo nutraukimo gali nebūti, kai daroma tablečių vartojimo pertrauka. Jei SGK buvo vartojami, kaip nurodyta 4.2 skyriuje, mažai tikėtina, kad moteris pastojo. Tačiau, jei prieš pirmąjį kraujavimą dėl vartojimo nutraukimo SGK buvo vartojami nesilaikant šių nurodymų arba jei kraujavimo nebuvo du kartus iš eilės, prieš tęsiant SGK vartojimą reikia įsitikinti, kad nėra nėštumo. 

Pagalbinės medžiagos
Kiekvienoje SIDRETELLA  tabletėje yra 44 mg laktozės. Šio vaistinio preparato negalima vartoti pacientėms, kurioms nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija. 
Šio vaistinio preparato tabletėje yra mažiau kaip 1 mmol (23 mg) natrio, t. y. jis beveik neturi reikšmės.

4.5 Sąveika su kitais vaistiniais preparatais ir kitokia sąveika

Pastaba. Reikia perskaityti kartu vartojamų vaistinių preparatų informaciją, kad būtų galima sužinoti apie galimą tarpusavio sąveiką.

Kitų vaistinių preparatų poveikis preparatui SIDRETELLA
Sąveika gali pasireikšti vartojant vaistinių preparatų, kurie sužadina mikrosomų fermentus, dėl to gali padidėti lytinių hormonų klirensas ir pasireikšti tarpmenstruacinis kraujavimas ir (arba) geriamieji kontraceptikai gali tapti neveiksmingi.

Kontrolė
Fermentų indukcija gali būti stebima jau po kelių gydymo dienų. Didžiausia fermentų indukcija įprastai stebima keliomis pirmosiomis gydymo savaitėmis. Nutraukus gydymą vaistiniu preparatu, fermentų indukcija gali išsilaikyti 4 savaites.

Trumpalaikis gydymas
Moterys, gydomos fermentus indukuojančiais vaistiniais preparatais, kartu su SGK turi laikinai taikyti barjerinius kontracepcijos metodus arba pasirinkti kitokį būdą nėštumui išvengti. Barjerines kontracepcijos priemones reikia taikyti visą gydymo laiką ir 28 dienas po gydymo. 
Jei gydymas kartu vartojamu vaistiniu preparatu tęsiamas ir po to, kai baigiama SGK pakuotė, reikia iš karto pradėti naują pakuotę, nedarant įprastinės pertraukos.

Ilgalaikis gydymas
Moterims, kurios ilgą laiką vartoja kepenų fermentus indukuojančių veikliųjų medžiagų, rekomenduojama naudotis kitokiu patikimu nehormoniniu kontracepcijos metodu.

Toliau pateikiama medicinos literatūroje aprašyta sąveika.

SGK klirensą didinančios medžiagos (SGK veiksmingumas dėl fermentų indukcijos sumažėja)
Barbitūratai, bozentanas, karbamazepinas, fenitoinas, primidonas, rifampicinas, vaistinis preparatas nuo ŽIV ritonaviras, nevirapinas ir efavirenzas, ir galbūt felbamatas, grizeofulvinas, okskarbazepinas, topiramatas ir vaistiniai preparatai, kurių sudėtyje yra augalinis preparatas paprastoji jonažolė (Hypericum perforatum).

Medžiagos, sukeliančios įvairų poveikį SGK klirensui
Dauguma ŽIV proteazės inhibitorių ir nenukleozidinių reversinės transkriptazės inhibitorių derinių, įskaitant derinius su HCV inhibitoriais, vartojami kartu su SGK, gali didinti arba mažinti estrogeno ar progestinų koncentraciją kraujo plazmoje. Kai kuriais atvejais suminis tokių pokyčių poveikis gali būti kliniškai reikšmingas.
Dėl šios priežasties būtina susipažinti su kartu vartojamų vaistinių preparatų nuo ŽIV ar HCV specializuotąja informacija ir identifikuoti galimą sąveiką, ir visas susijusias rekomendacijas. Jeigu kyla bet kokių abejonių, proteazės inhibitoriais ar nenukleozidiniais reversinės transkriptazės inhibitoriais gydomos moterys turi naudoti papildomą barjerinės kontracepcijos metodą.

Medžiagos, mažinančios SGK klirensą (fermentų inhibitoriai)
Klinikinė galimos sąveikos su fermentų inhibitoriais reikšmė išlieka nežinoma.
Kartu vartojami stiprūs CYP3A4 inhibitoriai gali didinti estrogeno, progestino arba abiejų medžiagų koncentraciją kraujo plazmoje.
Kartotinų dozių tyrime vartojant drospirenono (3 mg/parą) ir etinilestradiolio (0,02 mg/parą) kombinaciją kartu su stipriu CYP3A4 inhibitoriumi ketokonazolu 10 dienų, drospirenono ir etinilestradiolio AUC (0–24 val.) padidėjo atitinkamai 2,7 kartus ir 1,4 kartus.
Nustatyta, kad 60-120 mg etorikoksibo paros dozės didina etinilestradiolio koncentraciją kraujo plazmoje 1,4- 1,6 karto, kai kartu vartojama sudėtinio hormoninio kontraceptiko, kurio sudėtyje yra 0,035 mg etinilestradiolio.

SIDRETELLA poveikis kitiems vaistiniams preparatams 
SGK gali paveikti tam tikrų kitų veikliųjų medžiagų metabolizmą. Atitinkamai koncentracija kraujo plazmoje ir audiniuose gali padidėti (pvz., ciklosporino) arba sumažėti (pvz., lamotrigino).
Remiantis sąveikos tyrimų in vivo, kuriuose dalyvavo savanorės moterys, duomenimis, kaip žymens substratą vartojant omeprazolą, simvastatiną arba midazolamą, buvo nustatyta, kad 3 mg drospirenono dozės kliniškai reikšminga sąveika su kitų veikliųjų medžiagų metabolizmu, sąlygojamu citochromo P450, yra mažai tikėtina.
Klinikinių tyrimų metu pastebėta, kad etinilestradiolis slopina CYP1A2 substratų klirensą, todėl jų koncentraciją kraujo plazmoje gali padidinti nežymiai (pvz., teofilino) arba vidutiniškai (pvz., tizanidino).

Kitos sąveikos 
Pacientėms, kurioms nėra inkstų nepakankamumo, vartojant drosperinono kartu su AKF-inhibitoriais ar NVNU, reikšmingo kalio koncentracijos kraujo serume pokyčio nenustatyta. Vis dėlto SIDRETELLA vartojimas su aldosterono antagonistais ar kalį sulaikančiais diuretikais nebuvo tirtas. Šiuo atveju kalio koncentraciją kraujo serume reikia tirti pirmojo gydymo ciklo metu. Taip pat žr. 4.4 skyrių.

Farmakodinaminė sąveika
Klinikinių tyrimų duomenys parodė, kad pacientus nuo hepatito C viruso (HCV) infekcijos gydant vaistiniais preparatais, kurių sudėtyje yra ombitasviro/paritapreviro/ritonaviro ir dasabuviro kartu su ribavirinu ar be jo, alaninaminotransferazės (ALT) aktyvumas kraujyje daugiau nei 5 kartus viršijo viršutinę normos ribą (VNR) žymiai dažniau toms moterims, kurios vartojo etinilestradiolio turinčių sudėtinių hormoninių kontraceptikų (SHK). Be to, tarp pacientų, gydytų glekapreviru/pibrentasviru arba sofosbuviru/velpatasviru/voksilapreviru, pastebėtas ALT aktyvumo padidėjimas moterims vartojančioms vaistinius preparatus, kurių sudėtyje yra etinilestradiolio, pvz., SHK (žr. 4.3 skyrių).

Dėl to, prieš kombinuotojo gydymo minėtais vaistiniais preparatais pradžią, SIDRETELLA vartojančios moterys turi pradėti naudoti kitokį kontracepcijos metodą (pvz., vartoti kontraceptikus, kurių sudėtyje yra tik progestageno, arba naudoti nehormoninį metodą). SIDRETELLA vartojimą galima atnaujinti praėjus 2 savaitėms po kombinuotojo gydymo minėtais vaistiniais preparatais pabaigos.

Laboratoriniai tyrimai 
Vartojami kontraceptiniai steroidai gali veikti tam tikrų laboratorinių tyrimų rezultatus, įskaitant biocheminius kepenų, skydliaukės, antinksčių ir inkstų funkcijos parametrus, baltymų (pernašos), pvz., kortikosteroidus jungiančio globulino, lipidų ir lipoproteinų frakcijų koncentraciją kraujo plazmoje, angliavandenių apykaitos, krešėjimo ir fibrinolizės rodiklius. Pokyčiai dažniausiai išlieka normos ribose. Drospirenonas, turintis neryškių antimineralkortikoidinių savybių, didina kraujo plazmos renino aktyvumą ir aldosterono koncentraciją. 

4.6	Vaisingumas, nėštumo ir žindymo laikotarpis

Nėštumas
SIDRETELLA negalima vartoti nėštumo metu. 	
Jei SIDRETELLA vartojimo metu pastojama, preparato vartojimą reikia nedelsiant nutraukti. Didelės apimties epidemiologinių tyrimų metu moterų, kurios iki nėštumo vartojo SGK, kūdikiams nebuvo nustatyta didesnė įgimtų ydų rizika, nebuvo pastebėtas ir teratogeninis poveikis, kai SGK dėl neatsargumo buvo vartojami nėštumo metu.

Su gyvūnais atlikti tyrimai parodė nepageidaujamą poveikį nėštumo ir žindymo metu (žr. 5.3 skyrių). Atsižvelgiant į šiuos duomenis, negalima paneigti nepageidaujamo poveikio dėl veikliųjų medžiagų hormoninio veikimo. Tačiau SGK vartojimo nėštumo laikotarpiu patirtis neįrodo realaus nepageidaujamo poveikio žmogui. 
Duomenų apie SIDRETELLA vartojimą nėštumo metu yra per mažai, kad būtų galima spręsti apie SIDRETELLA neigiamą poveikį nėštumo eigai, vaisiaus ir naujagimio sveikatai. Svarbių epidemiologinių duomenų kol kas nėra. 
Reikia atkreipti dėmesį į padidėjusią VTE riziką po gimdymo, jei vėl pradedama vartoti SIDRETELLA (žr. 4.2 ir 4.4 skyrius).

Žindymas
SGK gali veikti pieno išsiskyrimą – mažinti moters pieno kiekį ir keisti jo sudėtį. Todėl bendrai SGK nerekomenduojama vartoti tol, kol žindyvė visiškai nenutraukė savo kūdikio maitinimo. Šiek tiek kontraceptinių steroidų ir (ar) jų metabolitų gali išsiskirti į SGK vartojančių žindyvių pieną. Toks kiekis gali veikti kūdikį. 

4.7	Poveikis gebėjimui vairuoti ir valdyti mechanizmus

Poveikio gebėjimui vairuoti ir valdyti mechanizmus tyrimų neatlikta. Poveikio gebėjimui vairuoti ir valdyti mechanizmus, vartojant SGK, nepastebėta. 

4.8	Nepageidaujamas poveikis

Apie SGK vartojančioms moterims pasireiškusį sunkų nepageidaujamą poveikį taip pat žr. 4.4 skyriuje.
Toliau išvardytos nepageidaujamos reakcijos apie kurias pranešta 0,02 mg etinilestradiolio ir 3 mg drospirenono vartojimo metu. 

Toliau esančioje lentelėje nurodytos nepageidaujamos reakcijos pagal MedDRA organų sistemų klases (MedDRA OSK). Dažniai paremti klinikinių tyrimų duomenimis.
	Organų sistemų klasė
	Nepageidaujamų reakcijų dažnis
	

	
	Dažnas
(nuo ≥1/100 iki <1/10)
	Nedažnas
(nuo ≥1/1 000 iki <1/100)
	Retas
(nuo ≥1/10 000 iki <1/1 000)
	Nežinomas (negali būti apskaičiuotas pagal turimus duomenis)

	Infekcijos ir infestacijos
	
	Kandidamikozė
Paprastoji pūslelinė
	

	

	Imuninės sistemos sutrikimai
	
	Alerginės reakcijos
	Astma
	Paveldimos ir įgytos angioneurozinės edemos simptomų sustiprėjimas

	Metabolizmo ir mitybos sutrikimai
	
	Apetito padidėjimas
	
	

	Psichikos sutrikimai
	Emocijų labilumas
	Depresija
Nervingumas
Miego sutrikimas

	
	

	Nervų sistemos sutrikimai
	Galvos skausmas 
 
	Parestezija
Galvos svaigimas 
(vertigo)
	
	

	Ausų ir labirintų sutrikimai
	
	
	Klausos susilpnėjimas
	

	Akių sutrikimai
	
	Regos sutrikimas
	
	

	Širdies sutrikimai
	
	Ekstrasistolija
Tachikardija
	
	

	Kraujagyslių sutrikimai
	
	Plaučių embolija  Hipertenzija
Hipotenzija
Migrena
Venų varikozė
	Venų tromboembolija (VTE)
Arterijų tromboembolija (ATE)
	

	Kvėpavimo sistemos, krūtinės ląstos ir tarpuplaučio sutrikimai
	
	Faringitas
	
	

	Virškinimo trakto sutrikimai 
	Pilvo skausmas
	Pykinimas  Vėmimas
Gastroenteritas
Viduriavimas
Vidurių užkietėjimas
Skrandžio ir žarnyno
sutrikimas
	
	

	Odos ir poodinio audinio sutrikimai
	Spuogai
	Angioneurozinė
edema
Alopecija
Egzema
Niežulys
Išbėrimas
Odos sausmė
Seborėja
Odos sutrikimas
	Mazginė raudonė (erythema nodosum) 
Daugiaformė raudonė (erythema multiforme) 

	

	Skeleto, raumenų ir jungiamojo audinio sutrikimai
	
	Kaklo skausmas
Galūnių skausmas
Raumenų mėšlungis
	
	

	Inkstų ir šlapimo takų sutrikimai
	
	Cistitas
	
	

	Lytinės sistemos ir krūties sutrikimai
	 Krūtų skausmas
 Krūtų padidėjimas
 Krūtų jautrumas
 Dismenorėja
 Metroragija 

	Krūties navikas
Fibrocistinė krūtis
Galaktorėja
Kiaušidžių cistos
Karščio pylimas
Mėnesinių sutrikimas
Amenorėja
Menoragija
Makšties kandidamikozė
Vaginitas
Išskyros iš lyties organų
Išorinių lyties organų ir makšties sutrikimas
Makšties sausmė
Mažojo dubens skausmas
Įtartinas Papanicolaou tepinėlis
Lytinio potraukio sumažėjimas 
	
	

	Bendrieji sutrikimai ir vartojimo vietos pažeidimai 
	
	Edema
Astenija
Skausmas
Didelis troškulys
Prakaitavimo padidėjimas
	
	

	Tyrimai
	Kūno svorio padidėjimas
	Kūno svorio sumažėjimas
	
	



Apibūdinti tam tikrą reakciją ir jos sinonimus bei susijusias būkles yra naudojamas tinkamiausias MedDRA terminas.

Atrinktų nepageidaujamų reakcijų apibūdinimas
SHK vartojančioms moterims nustatyta padidėjusi arterijų ir venų trombozės ir tromboembolijos reiškinių rizika, įskaitant miokardo infarktą, insultą, praeinančiuosius smegenų išemijos priepuolius, venų trombozę ir plaučių emboliją (išsamesnė informacija pateikiama 4.4 skyriuje).

Sunkios nepageidaujamos reakcijos, kurios buvo pastebėtos SGK vartojančioms moterims ir kurios yra aptartos 4.4 skyriuje, yra šios: 
-	venų tromboemboliniai sutrikimai;
-	arterijų tromboemboliniai sutrikimai;
-	hipertenzija; 
-	kepenų navikai; 
-	naujai atsiradusios ar pasunkėjusios būklės, kurių ryšys su SGK vartojimu neaiškus: Krono (Crohn) liga, opinis kolitas, epilepsija, gimdos mioma, porfirija, sisteminė raudonoji vilkligė, nėščiųjų pūslelinė, Saidenhemo (Syndenham) chorėja, hemolizinis-ureminis sindromas, cholestazinė gelta; 
-	chloazma (rudmė); 
-	pasireiškus ūmiam ar lėtiniam kepenų funkcijos sutrikimui, SGK vartojimą gali tekti nutraukti, kol kepenų funkcijos rodikliai sunormalės. 

Krūties vėžio diagnozės nustatymo dažnumas yra nežymiai padidėjęs geriamųjų kontraceptikų vartotojų tarpe. Kadangi iki 40 metų moterims retai diagnozuojamas krūties vėžys, šis padažnėjimas labai mažas, palyginti su bendra krūties vėžio rizika. Šio reiškinio ryšys su SGK vartojimu neaiškus. Daugiau informacijos pateikiama 4.3 ir 4.4 skyriuose. 

Sąveikos
Geriamųjų kontraceptikų ir kitų vaistinių preparatų (fermentų induktorių) sąveikos gali lemti tarpmenstruacinį kraujavimą ir (arba) kontracepcijos neveiksmingumą (žr. 4.5 skyrių).

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, tiesiogiai užpildę pranešimo formą internetu Tarnybos Vaistinių preparatų informacinėje sistemoje https://vapris.vvkt.lt/vvkt-web/public/nrvSpecialist arba užpildę Sveikatos priežiūros ar farmacijos specialisto pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?1399030386, ir atsiųsti elektroniniu paštu (adresu NepageidaujamaR@vvkt.lt).

4.9	Perdozavimas

Jokių duomenų apie SIDRETELLA perdozavimą kol kas nėra. Atsižvelgiant į bendrąją sudėtinių geriamųjų kontraceptikų vartojimo patirtį, simptomai, kurie galėtų pasireikšti šiuo atveju yra pykinimas, vėmimas ir vaistinio preparato vartojimo nutraukimo kraujavimas. Vaistinio preparato vartojimo nutraukimo kraujavimas gali pasireikšti net mergaitėms prieš menarchę, jeigu jos netyčia išgertų vaistinio preparato.
Priešnuodžio nėra, prireikus taikyti simptominį gydymą.


5.	FARMAKOLOGINĖS SAVYBĖS

5.1 Farmakodinaminės savybės

Farmakoterapinė grupė – lytiniai hormonai ir lyties organų sistemos moduliatoriai, progestagenai ir estrogenai, pastovios kombinacijos, ATC kodas – G03AA12. 
Pearl indeksas metodo nepatikimumui: 0,11 (viršutinė dvipusio 95 % pasikliovimo riba: 0,60). 
Bendras Pearl indeksas (metodo nepatikimumas + neveiksmingumas dėl pacientės nedrausmingumo): 0,31 (viršutinė dvipusio 95 % pasikliovimo riba: 0,91).
Kontraceptinis SIDRETELLA poveikis pagrįstas įvairių veiksnių sąveika, svarbiausi iš jų yra ovuliacijos slopinimas ir endometriumo pokyčiai. 
SIDRETELLA yra sudėtinis geriamasis kontraceptikas, kurio sudėtyje yra etinilestradiolis ir progestagenas drospirenonas. Terapinės drospirenono dozės taip pat pasižymi antiandrogeninėmis ir silpnomis antimineralkortikoidinėmis savybėmis. Jis neturi estrogeninio, gliukokortikoidinio ir antigliukokortikoidinio poveikio. Atsižvelgiant į tai, farmakologiniu poveikiu drospirenonas labai panašus į natūralų hormoną progesteroną. 
Klinikiniais tyrimais nustatyta, kad SIDRETELLA silpnos antimineralkortikoidinės savybės sukelia silpną antimineralkortikoidinį poveikį. 

5.2 Farmakokinetinės savybės

Drospirenonas

Absorbcija
Išgertas drospirenonas greitai ir beveik visiškai absorbuojasi. Didžiausia jo koncentracija kraujo serume – apie 38 ng/ml – susidaro praėjus maždaug 1–2 valandoms išgėrus vienkartinę dozę. Biologinis prieinamumas yra apie 76–85 %. 
Kartu vartojamas maistas drospirenono biologinio prieinamumo nekeičia. 

Pasiskirstymas
Išgėrus vaistinio preparato, koncentracija kraujo serume mažėja, galutinės pusinės eliminacijos laikas yra 31 valandą. 
Drospirenonas jungiasi su kraujo serumo albuminu, bet nesijungia nei su lytinius hormonus prijungiančiu globulinu (LHPG), nei su kortikoidus prijungiančiu globulinu (KPG). Tik 3–5 % bendros veikliosios medžiagos koncentracijos kraujo serume būna laisvo steroido pavidalu. Etinilestradiolio sukeltas LHPG padaugėjimas nekeičia drospirenono jungimosi su kraujo serumo baltymais. Drospirenono vidutinis menamas pasiskirstymo tūris yra 3,7 ± 1,2 l/kg. 

Biotransformacija
Išgertas drospirenonas metabolizuojamas ekstensyviai. Pagrindiniai metabolitai kraujo plazmoje yra rūgštinė drospirenono forma, susidaranti atsidarius laktono žiedui, ir 4,5-dihidrodrospirenono-3-
-sulfatas, susidarantis redukcijos ir po jos sekančios sulfatacijos metu. Drospirenonas taip pat dalyvauja CYP3A4 katalizuojamame oksidaciniame metabolizme.

In vitro drospirenonas gali silpnai arba vidutiniškai slopinti citochromo P450 fermentus CYP1A, CYP2C9, CYP2C19 ir CYP3A4.

Eliminacija
Drospirenono metabolinis klirenso greitis kraujo serume yra 1,5±0,2 ml/min./kg. Nepakitusio drosperinono pasišalina tik pėdsakai. Drosperinono metabolitai išsiskiria su išmatomis ir šlapimu, ekskrecijos santykis yra maždaug 1,2 su 1,4. Metabolitų išskyrimo su išmatomis ir šlapimu pusinės eliminacijos laikas yra apie 40 valandų. 

Pastoviosios koncentracijos sąlygos
Gydymo ciklo metu drospirenono didžiausia pastovioji koncentracija kraujo serume apie 70 ng/ml pasiekiama maždaug nuo 8 gydymo dienos. Drospirenono koncentracija kraujo serume padidėja pagal koeficientą apie 3 kartus, kaip galutinės pusinės eliminacijos laiko ir dozavimo intervalo santykio pasekmės. 

Ypatingos populiacijos

Sutrikusi inkstų funkcija
Pastovi drospirenono koncentracija kraujo serume moterims, kurioms pasireiškė lengvas inkstų funkcijos sutrikimas (kreatino klirensas CLcr 50–80 ml/min) buvo panaši į moterų, kurių inkstų funkcija normali. Drospirenono koncentracija kraujo serume moterims, kurioms pasireiškė vidutinis inkstų funkcijos sutrikimas (CLcr, 30–50 ml/min), buvo vidutiniškai 37 % didesnė nei moterų, kurių inkstų funkcija normali. Gydymą drospirenonu taip pat gerai toleravo moterys, kurioms pasireiškė lengvas ir vidutinis inkstų funkcijos sutrikimas. Gydant drosperinonu nepasireiškė joks kliniškai reikšmingas poveikis kalio koncentracijai kraujo serume. 

Sutrikusi kepenų funkcija
Vienos dozės tyrime savanorių, kurių kepenų funkcija buvo vidutiniškai sutrikusi, geriamosios vaistinio preparato formos klirensas (CL/F) sumažėjo apie 50 % lyginant su tomis, kurių kepenų funkcija normali. Nustatytas drospirenono klirenso sumažėjimas savanorėms, kurioms pasireiškė vidutinio sunkumo kepenų funkcijos sutrikimas, nevirto į jokį aiškų kalio koncentracijos kraujo serume skirtumą. Net esant cukriniam diabetui ir kartu gydant spironolaktonu (du faktoriai, kurie gali sukelti pacientei hiperkalemiją), kalio koncentracijos kraujo serume padidėjimo virš viršutinės leistinos normos ribos nepastebėta. Galima daryti išvadą, kad drospirenonas yra gerai toleruojamas pacienčių, kurioms yra lengvas ar vidutinio sunkumo kepenų funkcijos sutrikimas (Child-Pugh B). 

Etninės grupės
Tarp japonių ir baltaodžių moterų nebuvo pastebėta kliniškai reikšmingų drosperinono ar etinilestradiolio farmakokinetikos skirtumų. 

Etinilestradiolis 

Absorbcija
Išgertas etinilestradiolis greitai ir visiškai absorbuojamas. 
Po išgertos vienkartinės dozės, didžiausia koncentracija kraujo plazmoje, apie 33 pg/ml, susidaro po 1–2 valandų. Absoliutus biologinis prieinamumas yra apie 60 %, kuriam turi įtakos priešsisteminė konjugacija bei pirmasis prasiskverbimas pro kepenis. Vartojant kartu su maistu, etinilestradiolio biologinis prieinamumas sumažėjo apie 25 % tiriamųjų, o kitiems poveikis nebuvo stebėtas. 

Pasiskirstymas
Etinilestradiolio kiekio kraujo serume mažėjimas yra dvifazis, galutinės pasiskirstymo fazės metu pusinės eliminacijos laikas yra maždaug 24 valandos. Prie kraujo serumo baltymų prisijungia daug etinilestradiolio (maždaug 98,5%), tačiau prisijungimas yra nespecifinis. Etinilestradiolis didina lytinius hormonus prijungiančio globulino (LHPG) ir kortikoidus prijungiančio globulino (KPG) koncentraciją kraujo serume. Etinilestradiolio pasiskirstymo tūris yra maždaug 5 l/kg. 

Biotransformacija
Prieš patekdamas į sisteminę kraujotaką etinilestradiolis reikšmingais kiekiais yra metabolizuojamas žarnyne ir kepenyse. Etinilestradiolis visų pirma metabolizuojamas aromatiniu hidroksilinimo būdu, tačiau suformuojama daug įvairių hidroksilintų ir metilintų metabolitų, kurie būna laisvų metabolitų arba konjugatų su gliukuronidais ar sulfatais pavidalu. Metabolinis etinilestradiolio klirensas yra maždaug 5 ml/min/kg.
In vitro etinilestradiolis yra grįžtamasis CYP2C19, CYP1A1 ir CYP1A2 inhibitorius, taip pat negrįžtamasis CYP3A4/5, CYP2C8 ir CYP2J2 inhibitorius.

Eliminacija
Etinilestradiolio reikšmingi kiekiai nėra šalinami nepakitę. Etinilestradiolio metabolitų ekskrecijos su šlapimu ir tulžimi santykis – 4 : 6. Metabolitų pusinės ekskrecijos periodas yra maždaug 1 diena. 

Pastoviosios koncentracijos sąlygos
Etinilestradiolio pastovioji koncentracija susidaro antroje gydymo ciklo pusėje ir etinilestradiolio koncentracija kraujo serume padidėja pagal koeficientą nuo apie 2,0 iki 2,3. 

5.3	Ikiklinikinių saugumo tyrimų duomenys

Laboratoriniams gyvūnams pasireiškia žinomas farmakologinis etinilestradiolio ir drospirenono poveikis. Ypač, gyvūnų reprodukcinio toksiškumo tyrimuose nustatytas embriotokslinis ir toksinis poveikis vaisiui, kuris laikomas kaip būdingas rūšiai. Veikiant didesnėmis dozėmis nei yra SIDRETELLA, buvo stebėtas poveikis seksualinei diferenciacijai žiurkių vaisiams, bet nestebėtas beždžionių vaisiui. 


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis
Laktozė monohidratas 
Pregelifikuotas krakmolas (kukurūzų)
Povidonas 
Kroskarmeliozės natrio druska 
Polisorbatas 80
Magnio stearatas

Tabletės plėvelė 
Dalinai hidrolizuotas polivinilo alkoholis
Titano dioksidas (E171)
Makrogolis 3350
Talkas 
Geltonasis geležies oksidas (E172)
Raudonasis geležies oksidas (E172)
Juodasis geležies oksidas (E172)

6.2	Nesuderinamumas

Duomenys nebūtini. 

6.3	Tinkamumo laikas

3 metai. 

6.4	Specialios laikymo sąlygos

Šiam vaistiniam preparatui specialių laikymo sąlygų nereikia. 

6.5	Talpyklės pobūdis ir jos turinys

Išspaudžiamos aliuminio folijos ir PVC/PVDC plėvelės lizdinės plokštelės.

Pakuočių dydžiai:
1 x 21 plėvele dengta tabletė
2 x 21 plėvele dengta tabletė
3 x 21 plėvele dengta tabletė
6 x 21 plėvele dengta tabletė
13 x 21 plėvele dengta tabletė

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti ir vaistiniam preparatui ruošti 

Specialių reikalavimų nėra.


7.	REGISTRUOTOJAS

Zentiva, k.s.
U kabelovny 130 88
Dolní Měcholupy 
102 37 Praha 10 
Čekija


8.	REGISTRACIJOS PAŽYMĖJIMO NUMERIS (-IAI)

LT/1/10/1888/001 – N1x21
LT/1/10/1888/002 – N2x21
LT/1/10/1888/003 – N3x21
LT/1/10/1888/004 – N6x21
LT/1/10/1888/005 – N13x21


9.	REGISTRAVIMO / PERREGISTRAVIMO DATA

Registravimo data 2010 m. kovo 5 d.
Paskutinio perregistravimo data 2016 m. spalio 11 d.


10.	TEKSTO PERŽIŪROS DATA

2022 m. gruodžio 18 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI

[bookmark: OLE_LINK4]
A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Laboratorios León Farma, S.A.
C/ La Vallina s/n, Pol. Ind. Navatejera
24193 Villaquilambre – Leon
Ispanija 


[bookmark: _Toc129243129][bookmark: _Toc129243254]B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.

III PRIEDAS

A. ŽENKLINIMAS
33

24



	INFORMACIJA ANT IŠORINĖS PAKUOTĖS

KARTONO DĖŽUTĖ 




1.	VAISTINIO PREPARATO PAVADINIMAS

SIDRETELLA 0,02 mg/3 mg plėvele dengtos tabletės

ethinylestradiolum/drospirenonum 
 

2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje plėvele dengtoje tabletėje yra 0,02 mg etinilestradiolio ir 3 mg drospirenono.


3.	PAGALBINIŲ MEDŽIAGŲ SĄRAŠAS

Sudėtyje yra laktozės monohidrato. Daugiau informacijos pateikta pakuotės lapelyje.


4.	FARMACINĖ FORMA IR KIEKIS PAKUOTĖJE

Plėvele dengta tabletė.

1 x 21 plėvele dengta tabletė
2 x 21 plėvele dengta tabletė
3 x 21 plėvele dengta tabletė
6 x 21 plėvele dengta tabletė
13 x 21 plėvele dengta tabletė


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

Zentiva, k.s.
U kabelovny 130 
Dolní Měcholupy 
102 37 Praha 10 
 Čekija


12.	REGISTRACIJOS PAŽYMĖJIMO NUMERIS (-IAI) 

LT/1/10/1888/001 – N1x21
LT/1/10/1888/002 – N2x21
LT/1/10/1888/003 – N3x21
LT/1/10/1888/004 – N6x21
LT/1/10/1888/005 – N13x21


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

SIDRETELLA 0,02 mg/3 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC
SN
NN




	MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ 




	1.	VAISTINIO PREPARATO PAVADINIMAS



SIDRETELLA 0,02 mg/3 mg plėvele dengtos tabletės

ethinylestradiolum/drospirenonum 


	2.	REGISTRUOTOJO PAVADINIMAS



ZENTIVA logo


	3.	TINKAMUMO LAIKAS



EXP {mm/MMMM}


	4.	SERIJOS NUMERIS



Lot


	5.	KITA



Dienos:
P. 
A. 
T. 
K. 
Pn.
Š. 
S.


























B. PAKUOTĖS LAPELIS


33

30


Pakuotės lapelis: informacija vartotojui

SIDRETELLA 0,02 mg/3 mg plėvele dengtos tabletės
etinilestradiolis/drospirenonas 

Svarbūs dalykai, kuriuos reikia žinoti apie sudėtinius hormoninius kontraceptikus (SHK)
· Teisingai naudojant, tai yra vienas iš patikimiausių grįžtamojo poveikio kontracepcijos metodų.
· Sudėtiniai hormoniniai kontraceptikai šiek tiek didina kraujo krešulių venose ir arterijose riziką, ypač pirmaisiais metais arba vėl pradėjus juos vartoti po 4 savaičių arba ilgesnės pertraukos.
· Jeigu manote, kad Jums galbūt pasireiškė kraujo krešulio simptomų, būkite budrūs ir kreipkitės į gydytoją (žr. 2 skyriuje skyrelį „Kraujo krešuliai“).


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1. Kas yra SIDRETELLA ir kam jis vartojamas
2. Kas žinotina prieš vartojant SIDRETELLA
3. Kaip vartoti SIDRETELLA
4. Galimas šalutinis poveikis
5. Kaip laikyti SIDRETELLA
6. Pakuotės turinys ir kita informacija


1. Kas yra SIDRETELLA ir kam jis vartojamas

SIDRETELLA yra kontraceptinės tabletės, vartojamos apsaugai nuo nėštumo.
Kiekvienoje tabletėje yra nedidelis kiekis dviejų skirtingų moteriškų hormonų, t. y. drospirenono ir etinilestradiolio.
Kontraceptinės tabletės, kurių sudėtyje yra dviejų hormonų, vadinamos sudėtinėmis tabletėmis.


2. Kas žinotina prieš vartojant SIDRETELLA

Bendrosios pastabos
Prieš pradėdamos vartoti SIDRETELLA, turite perskaityti 2 skyriuje pateikiamą informaciją apie kraujo krešulius. Ypač svarbu perskaityti kraujo krešulio simptomus (žr. 2 skyriuje skyrelį „Kraujo krešuliai“).
Prieš tai, kol Jūs galėsite pradėti vartoti SIDRETELLA, gydytojas Jums pateiks tam tikrų klausimų apie Jūsų ir artimų giminaičių sveikatos istoriją. Gydytojas taip pat pamatuos Jūsų kraujospūdį ir priklausomai nuo Jūsų sveikatos būklės gali atlikti ir kai kuriuos kitokius tyrimus.

Šiame pakuotės lapelyje yra aprašytos kelios būklės, kurių atveju SIDRETELLA vartojimą reikia nutraukti arba kurių atveju SIDRETELLA patikimumas gali būti mažesnis. 
Tokiais atvejais negalima turėti lytinių santykių arba reikia papildomai naudotis nehormoninėmis kontracepcijos priemonėmis, pavyzdžiui, prezervatyvu arba kitokiu barjeriniu metodu. Nenaudokite ritmo ar temperatūros metodo. Šie metodai gali būti nepatikimi, nes SIDRETELLA sutrikdo kasmėnesinius kūno temperatūros pokyčius ir gimdos kaklelio gleives.

SIDRETELLA, kaip ir kiti hormoniniai kontraceptikai, neapsaugo nuo ŽIV infekcijos (AIDS) ar bet kurios kitos lytiniu keliu plintančios ligos.

SIDRETELLA vartoti draudžiama
Jeigu Jums yra bent viena iš toliau išvardytų būklių, SIDRETELLA vartoti negalima. Jeigu Jums yra bent viena iš toliau išvardytų būklių, reikia pasakyti gydytojui. Gydytojas su Jumis aptars, koks būtų tinkamesnis kitas kontracepcijos metodas.
· Jeigu Jums yra (arba kada nors buvo) kraujo krešulių kojų (giliųjų venų trombozė, GVT), plaučių (plaučių embolija, PE) ar kitų organų kraujagyslėse. 
· Jeigu žinote, kad Jums yra sutrikimas, veikiantis kraujo krešėjimą, pvz., baltymo C trūkumas, baltymo S trūkumas, antitrombino III trūkumas, Leideno V faktorius arba antifosfolipidiniai antikūnai.
· Jeigu Jums reikalinga operacija arba ilgą laiką nevaikštote (žr. skyrių „Kraujo krešuliai“).
· Jeigu Jums kada nors buvo širdies priepuolis (miokardo infarktas) arba insultas.
· Jeigu Jums yra (arba kada nors buvo) krūtinės angina (būklė, kuri sukelia sunkų krūtinės skausmą ir gali būti pirmasis širdies priepuolio (miokardo infarkto) požymis) arba praeinantysis smegenų išemijos priepuolis (PSIP – trumpalaikiai insulto simptomai).
· Jeigu Jums yra bent viena iš toliau nurodytų ligų, galinčių didinti krešulio arterijose riziką:
· sunkus cukrinis diabetas su kraujagyslių pažeidimu,
· labai didelis kraujospūdis;
· labai didelis riebalų (cholesterolio ar trigliceridų) kiekis kraujyje;
· būklė, vadinama hiperhomocisteinemija.
· Jeigu Jums būna (arba kada nors būdavo) tam tikro tipo migrena, vadinama „migrena su aura“.
· Jeigu Jūs sergate (arba kada nors sirgote) kepenų liga ir kepenų funkcija dar nėra sunormalėjusi.
· Jeigu Jūsų inkstai nedirba gerai (yra inkstų nepakankamumas).
· Jeigu Jums yra (arba kada nors buvo) kepenų navikas.
· Jeigu Jums yra (arba kada nors buvo) ar įtariama, kad yra, krūties arba lyties organų vėžys.
· Jeigu Jūs patiriate bet kokį dėl neaiškių priežasčių atsiradusį kraujavimą iš makšties.
· Jeigu yra alergija etinilestradioliui, drospirenonui arba bet kuriai pagalbinei šio vaisto medžiagai (jos išvardytos 6 skyriuje). Dėl to gali atsirasti niežulys, išbėrimas arba patinimas.
SIDRETELLA vartoti negalima, jeigu sergate hepatitu C ir vartojate vaistų, kurių sudėtyje yra ombitasviro/paritapreviro/ritonaviro, dasabuviro, glekapreviro/pibrentasviro arba sofosbuviro/velpatasviro/voksilapreviro (taip pat žr. poskyrį „Kiti vaistai ir SIDRETELLA“).

Papildoma informacija ypatingoms populiacijoms
Vaikams ir paaugliams
SIDRETELLA nėra skirta vartoti pacientėms, kurioms mėnesinės dar nėra prasidėjusios.

Vyresnėms moterims
SIDRETELLA nėra skirta vartoti po menopauzės.

Moterims, kurių kepenų funkcija sutrikusi
Nevartokite SIDRETELLA, jeigu sergate kepenų liga. Taip pat žr. skyrius „SIDRETELLA vartoti negalima“ ir „Įspėjimai ir atsargumo priemonės“.

Moterims, kurių inkstų funkcija sutrikusi
Nevartokite SIDRETELLA, jeigu jūsų inkstų funkcija silpna ar yra ūmus inkstų nepakankamumas. Taip pat žr. skyrius „SIDRETELLA vartoti negalima“ ir „Įspėjimai ir atsargumo priemonės“.

[bookmark: _Hlk55215412]Įspėjimai ir atsargumo priemonės
	Kada reikia kreiptis į gydytoją?
Kreipkitės skubios medicininės pagalbos, 
· jeigu pastebėjote galimų kraujo krešulio požymių, galinčių reikšti, kad Jums susidarė kraujo krešulys kojoje (t. y., giliųjų venų trombozė), kraujo krešulys plaučiuose (t. y., plaučių embolija), ištiko širdies priepuolis (miokardo infarktas) arba insultas (žr. toliau esantį skyrelį „Kraujo krešuliai“).
Šio sunkaus šalutinio poveikio simptomai aprašyti skyrelyje „Kaip atpažinti kraujo krešulį“.



Kai kuriomis aplinkybėmis vartodama SIDRETELLA ar bet kokių kitokių sudėtinių tablečių turėsite imtis specialių atsargumo priemonių, o Jūsų gydytojui gali reikėti reguliariai Jus tikrinti. 

Jeigu Jums tinka bent viena iš toliau nurodytų būklių, pasakykite gydytojui, prieš pradėdami vartoti SIDRETELLA. Jeigu tokia būklė pasireiškia arba pasunkėja vartojant SIDRETELLA, taip pat reikia pasakyti gydytojui:
· jeigu sergate Krono (Crohn) liga arba opiniu kolitu (lėtine uždegimine žarnyno liga);
· jeigu sergate sistemine raudonąja vilklige (SRV – liga, veikiančia natūralią organizmo apsaugos sistemą);
· jeigu Jums yra hemolizinis ureminis sindromas (HUS – inkstų nepakankamumą sukeliantis kraujo krešėjimo sutrikimas);
· jeigu sergate pjautuvo pavidalo ląstelių anemija (paveldima raudonųjų kraujo ląstelių liga);
· jeigu Jūsų kraujyje yra padidėjusi riebalų koncentracija kraujyje (hipertrigliceridemija) arba teigiama šios būklės šeimos anamnezė. Hipertrigliceridemija yra susijusi su padidėjusia pankreatito (kasos uždegimo) išsivystymo rizika;
· jeigu Jums reikalinga operacija arba ilgą laiką nevaikštote (žr. 2 skyrių „Kraujo krešuliai“);
· jeigu Jūs ką tik gimdėte, Jums yra padidėjusi kraujo krešulių rizika. Turite paklausti gydytojo, po kiek laiko po gimdymo galėsite pradėti vartoti SIDRETELLA;
· jeigu Jums yra poodinių venų uždegimas (paviršinis tromboflebitas);
· jeigu Jūsų venos mazguotos ir išsiplėtusios;
· jeigu artimas giminaitis serga arba kada nors sirgo krūties vėžiu;
· jeigu sergate kepenų arba tulžies pūslės liga;
· jeigu sergate cukriniu diabetu;
· jeigu sergate depresija;
· jeigu sergate epilepsija (žr. „Kiti vaistai ir SIDRETELLA“);
· jeigu yra liga, kuri pirmą kartą pasireiškė nėštumo ar ankstesnio lytinių hormonų vartojimo metu (pvz., apkurtimas, kraujo liga, kuri vadinama porfirija, odos išbėrimas pūslelėmis nėštumo metu (nėštumo pūslelinė), nervų liga, sukelianti staigius kūno judesius (Saidenhemo (Sydenham) chorėja);
· jeigu yra arba kada nors buvo rudmė (odos, ypač veido ir kaklo, spalvos pokytis, žinomas kaip nėščiųjų dėmės). Jei taip, venkite tiesioginės saulės šviesos arba ultravioletinės šviesos;
· jeigu Jums pasireiškė angioneurozinės edemos simptomų, tokių kaip veido, liežuvio ir (arba) ryklės patinimas ir (arba) rijimo sutrikimas ar dilgėlinė kartu su kvėpavimo pasunkėjimu, nedelsiant kreipkitės į gydytoją. Vaistai, kurių sudėtyje yra estrogenų, gali sukelti ar sustiprinti paveldimos ir įgytos angioneurozinės edemos simptomus.

KRAUJO KREŠULIAI
Vartojant sudėtinį hormoninį kontraceptiką, pvz., SIDRETELLA, Jums yra didesnė kraujo krešulio atsiradimo rizika nei jo nevartojant. Retais atvejais kraujo krešulys gali užkimšti kraujagysles ir sukelti sunkius sutrikimus.
Kraujo krešulių gali atsirasti
· venose (vadinama venų tromboze, venų tromboembolija arba VTE),
· arterijose (vadinama arterijų tromboze, arterijų tromboembolija arba ATE).
Kraujo krešuliai ne visada visiškai išnyksta. Retais atvejais krešuliai gali sukelti sunkius ilgalaikius padarinius arba labai retais atvejais jie gali baigtis mirtimi.
Svarbu atsiminti, kad bendra kenksmingo kraujo krešulio dėl SIDRETELLA vartojimo rizika yra maža.

KAIP ATPAŽINTI KRAUJO KREŠULĮ
Jeigu pastebėjote bent vieną iš šių požymių ar simptomų, kreipkitės skubios medicininės pagalbos.

	Ar Jums pasireiškia bent vienas iš šių požymių?
	Kokia Jums gali būti būklė?

	· Vienos kojos, pėdos patinimas arba patinimas išilgai kojos venos, ypač jeigu susijęs su:
· kojos skausmu arba skausmingumu, kuris gali būti juntamas tik stovint arba vaikščiojant;
· padidėjusia paveiktos kojos temperatūra;
· pakitusia, pvz., išbalusia, paraudusia ar pamėlusia kojos odos spalva.
	Giliųjų venų trombozė

	· Staigus nepaaiškinamas dusulys arba kvėpavimo padažnėjimas.
· Staigus kosulys be aiškios priežasties, kuris gali būti su krauju.
· Aštrus krūtinės skausmas, kuris gali padidėti giliai kvėpuojant.
· Sunkus galvos sukimasis ar svaigulys.
· Dažnas arba neritmiškas širdies plakimas.
· Sunkus skrandžio skausmas.

Jeigu abejojate, kreipkitės į gydytoją, nes kai kurie iš šių simptomų, pvz., kosulys ar dusulys, gali būti neteisingai palaikyti lengvesne būkle, pvz., kvėpavimo takų infekcija (pvz., paprastu peršalimu).
	Plaučių embolija

	· Simptomai, dažniausiai pasireiškiantys vienoje akyje:
· staigus apakimas 
· skausmo nesukeliantis neryškus regėjimas, kuris gali progresuoti iki apakimo.

	Tinklainės venos trombozė (kraujo krešulys akyje)

	· Krūtinės skausmas, diskomfortas, spaudimas, sunkumas.
· Veržimo ar pilnumo pojūtis krūtinėje, rankoje ar po krūtinkauliu.
· Pilnumo, nevirškinimo arba užspringimo pojūtis.
· Viršutinės kūno dalies diskomfortas, plintantis į nugarą, žandikaulį, gerklę, ranką ir skrandį.
· Prakaitavimas, pykinimas, vėmimas ar galvos sukimasis.
· Labai didelis silpnumas, nerimas ar dusulys.
· Dažnas arba neritmiškas širdies plakimas.

	Širdies priepuolis (miokardo infarktas)

	· Staigus veido, rankos ar kojos silpnumas ar tirpulys, ypač vienoje kūno pusėje.
· Staigus sumišimas, kalbėjimo ar supratimo sutrikimas.
· Staigus matymo viena ar abiem akimis sutrikimas.
· Staigus vaikščiojimo sutrikimas, galvos sukimasis, pusiausvyros ar koordinacijos sutrikimas.
· Staigus, sunkus ar ilgalaikis galvos skausmas be žinomos priežasties.
· Sąmonės netekimas ar apalpimas su traukuliais arba be jų.

Kartais insulto simptomai gali būti trumpalaikiai ir jie gali beveik iš karto ir visiškai išnykti, tačiau vis tiek turite kreiptis skubios medicininės pagalbos, nes Jums gali būti kito insulto rizika.
	Insultas

	· Galūnės patinimas ir lengvas pamėlynavimas.
· Sunkus pilvo skausmas (ūmus pilvas).
	Kraujo krešuliai, užkemšantys kitas kraujagysles



KRAUJO KREŠULIAI VENOJE

Kas gali atsitikti, jeigu venoje susidarė kraujo krešulys?
· Sudėtinių hormoninių kontraceptikų vartojimas yra susijęs su padidėjusia kraujo krešulių venoje (venų trombozės) rizika. Tačiau šis šalutinis poveikis yra retas. Dažniausiai jis pasireiškia pirmaisiais sudėtinių hormoninių kontraceptikų vartojimo metais.
· Jeigu kojos ar pėdos venoje susidarė kraujo krešulys, jis gali sukelti giliųjų venų trombozę (GVT).
· Jeigu kraujo krešulys iš kojos patenka į plaučius, jis gali sukelti plaučių emboliją.
· Labai retai krešulys gali susidaryti kito organo, pvz., akies, venoje (tinklainės venos trombozė).

Kada kraujo krešulio susidarymo venoje rizika yra didžiausia?
Didžiausia kraujo krešulio susidarymo venoje rizika yra pirmaisiais metais, kai sudėtinis hormoninis kontraceptikas vartojamas pirmą kartą. Ši rizika taip pat gali būti didesnė, jeigu vėl pradėsite vartoti sudėtinį hormoninį kontraceptiką (tą patį arba kitą vaistą) po 4 savaičių arba ilgesnės pertraukos.
Po pirmųjų metų ši rizika mažėja, tačiau lieka šiek tiek didesnė nei nevartojant sudėtinio hormoninio kontraceptiko.
Nutraukus SIDRETELLA vartojimą, Jums esanti kraujo krešulio atsiradimo rizika vėl tampa normali per kelias savaites.

Kokia yra kraujo krešulio susidarymo rizika?
Ši rizika priklauso nuo natūralios Jums esančios VTE rizikos ir vartojamo sudėtinio hormoninio kontraceptiko tipo.
Bendra kraujo krešulio atsiradimo kojoje ar plaučiuose (GVT arba PE) rizika vartojant SIDRETELLA yra maža.
· Maždaug 2 iš 10000 moterų, kurios nevartoja sudėtinių hormoninių kontraceptikų ir nėra nėščios, per metus susidarys kraujo krešuliai. 
· Maždaug 5 – 7 iš 10000 moterų, kurios vartoja sudėtinius hormoninius kontraceptikus, kurių sudėtyje yra levonorgestrelio, noretisterono arba norgestimato, per metus susidarys kraujo krešuliai.
· Maždaug 9 – 12 iš 10000 moterų, kurios vartoja sudėtinius hormoninius kontraceptikus, kurių sudėtyje yra drospirenono, pvz., SIDRETELLA, per metus susidarys kraujo krešuliai.
· Kraujo krešulio susidarymo rizika yra įvairi ir priklauso nuo individualios medicininės anamnezės (žr. „Veiksniai, kurie didina kraujo krešulio riziką“ toliau).

	
	Kraujo krešulio susidarymo per metus rizika

	Moterys, kurios nevartoja sudėtinių hormoninių tablečių, pleistro ar žiedo ir nėra nėščios.
	Maždaug 2 iš 10000 moterų

	Moterys, vartojančios sudėtines hormonines tabletes, kurių sudėtyje yra levonorgestrelio, noretisterono ar norgestimato.
	Maždaug 5 – 7 iš 10000 moterų

	Moterys, kurios vartoja SIDRETELLA.
	Maždaug 9 – 12 iš 10000 moterų



Veiksniai, kurie didina kraujo krešulių venose riziką
Kraujo krešulių susidarymo rizika vartojant SIDRETELLA yra maža, tačiau kai kurios būklės šią riziką didina. Ši rizika yra didesnė:
· jei turite labai daug antsvorio (kūno masės indeksas (KMI) viršija 30 kg/m²);
· jei kuriam nors Jūsų kraujo giminaičiui buvo susidaręs kraujo krešulys kojoje, plaučiuose arba kitame organe ankstyvame amžiuje (pvz., maždaug iki 50 metų). Tokiu atveju Jums gali būti paveldimas kraujo krešėjimo sutrikimas;
· jei Jums reikalinga operacija arba ilgą laiką nevaikštote dėl sužalojimo, ligos arba sugipsuotos kojos. Likus kelioms savaitėms iki operacijos arba kol Jūsų judrumas ribotas, gali reikėti nutraukti SIDRETELLA vartojimą. Jeigu Jums reikia nutraukti gydymą SIDRETELLA, paklauskite gydytojo, kada galėsite vėl pradėti jį vartoti;
· su amžiumi (ypač jeigu Jums yra daugiau nei maždaug 35 metai);
· gimdėte prieš mažiau nei kelias savaites.
Kuo daugiau šių sąlygų Jums tinka, tuo kraujo krešulio susidarymo rizika yra didesnė.
Keliavimas oro transportu (> 4 valandas) gali laikinai padidinti kraujo krešulio susidarymo riziką, ypač jeigu Jums yra kitų išvardytų rizikos veiksnių.
Svarbu pasakyti gydytojui, jeigu Jums tinka bet kuri iš šių sąlygų, net jeigu nesate tikra. Gydytojas gali nuspręsti, kad SIDRETELLA vartojimą reikia nutraukti.

Jeigu vartojant SIDRETELLA pasikeitė bet kuri iš pirmiau išvardytų sąlygų, pvz., kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui. 

KRAUJO KREŠULIAI ARTERIJOJE
Kas gali atsitikti, jeigu arterijoje susidarė kraujo krešulys?
Arterijoje, kaip ir venoje, susidaręs kraujo krešulys gali sukelti sunkių sutrikimų. Pavyzdžiui, jis gali sukelti širdies priepuolį (miokardo infarktą) arba insultą.

Veiksniai, kurie didina kraujo krešulio arterijoje riziką
Svarbu atkreipti dėmesį, kad širdies priepuolio (miokardo infarkto) arba insulto dėl SIDRETELLA vartojimo rizika yra labai maža, bet ji gali padidėti:
· su amžiumi (virš maždaug 35 metų amžiaus);
· jeigu rūkote. Vartojant sudėtinius hormoninius kontraceptikus, pvz., SIDRETELLA, patartina nerūkyti. Jeigu negalite mesti rūkyti ir Jums yra daugiau nei 35 metai, gydytojas gali patarti Jums naudoti kitą kontracepcijos metodą;
· jeigu turite antsvorio;
· jeigu Jūsų kraujospūdis yra padidėjęs;
· jeigu kuriam nors iš Jūsų kraujo giminaičių buvo širdies priepuolis (miokardo infarktas) arba insultas ankstyvame amžiuje (maždaug iki 50 metų). Tokiu atveju Jums taip pat gali būti didesnė širdies priepuolio (miokardo infarkto) arba insulto rizika;
· jeigu Jums ar kam nors iš Jūsų kraujo giminaičių nustatyta didelė riebalų (cholesterolio arba trigliceridų) koncentracija kraujyje;
· jeigu Jums pasireiškia migrena, ypač migrena su aura;
· jeigu Jums yra širdies sutrikimas (vožtuvo sutrikimas ar ritmo sutrikimas, vadinamas prieširdžių virpėjimu);
· jeigu sergate cukriniu diabetu.
Jeigu Jums tinka daugiau nei viena iš išvardytų sąlygų arba bet kuri iš šių būklių yra sunki, kraujo krešulio susidarymo rizika gali būti dar didesnė.
Jeigu vartojant SIDRETELLA pasikeitė bet kuri iš pirmiau išvardytų sąlygų, pvz., pradėjote rūkyti, kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui. 

KONTRACEPTINĖS TABLETĖS IR VĖŽYS
Krūties vėžys truputį dažniau diagnozuojamas sudėtines tabletes vartojančioms moterims, bet nėra žinoma, ar tai sukelia šis gydymas. Pavyzdžiui, gali būti, kad sudėtines tabletes vartojančioms moterims navikai dažniau nustatomi todėl, kad jas dažniau ištiria jų gydytojas. Krūties navikų atsiradimas laipsniškai mažėja po to, kai sudėtinių hormoninių kontraceptikų vartojimas nutraukiamas. 

Svarbu reguliariai tikrintis krūtis. Jeigu pajutote kokių nors guzelių, turite kreiptis į savo gydytoją.

Retais atvejais moterims, vartojančioms sudėtines tabletes, buvo aptikta gerybinių, dar rečiau  piktybinių kepenų navikų. Jeigu atsirado nepaprastai stiprus pilvo skausmas, kreipkitės į gydytoją.

KRAUJAVIMAS TARP MĖNESINIŲ
Per pirmuosius SIDRETELLA vartojimo mėnesius galimas netikėtas kraujavimas (kraujavimas ne tos savaitės, kurios metu tablečių nevartojama, metu). Jei toks kraujavimas pasireiškia daugiau negu kelis mėnesius arba prasideda po kelių vartojimo mėnesių, Jūsų gydytojas turi nustatyti priežastį.

Ką daryti, jei per pertrauką, kurios metu tablečių nevartojama, kraujavimas nepasireiškia
Jei visas tabletes vartojote tinkamai, nevėmėte, smarkiai neviduriavote ir nevartojote jokių kitų vaistų, tikriausiai nesate nėščia.

Jei laukiamas kraujavimas nepasireiškė du kartus iš eilės, Jūs galite būti nėščia. Skubiai kreipkitės į savo gydytoją. Kitos lizdinės plokštelės vartoti nepradėkite, kol neįsitikinsite, kad nesate nėščia.

PSICHIKOS SUTRIKIMAI
Kai kurios hormoninius kontraceptikus, įskaitant SIDRETELLA, vartojusios moterys pranešė apie depresiją arba slogią nuotaiką. Depresija gali turėti rimtų pasekmių ir kartais sukelti minčių apie savižudybę. Jeigu Jums pasireiškia nuotaikos svyravimai ir depresijos simptomai, kiek galima greičiau kreipkitės į savo gydytoją dėl tolesnio gydymo.

Kiti vaistai ir SIDRETELLA

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Taip pat kitokių vaistų skiriančiam bet kuriam kitam gydytojui ar odontologui (arba vaistininkui), pasakykite, kad vartojate SIDRETELLA. Jie pasakys, ar Jums reikia naudotis papildomomis kontracepcijos priemonėmis (pvz., prezervatyvu), ir jeigu reikia, tai kiek laiko jas naudoti arba pasakys, ar būtina keisti kito vaisto vartojimą.
Kai kurie vaistai gali daryti įtaką SIDRETELLA kiekiui kraujyje, todėl nuo nėštumo apsaugantis poveikis gali susilpnėti arba gali pasireikšti netikėtas kraujavimas. Tokie vaistai yra:
· vartojami epilepsijai gydyti (pvz., primidonas, fenitoinas, barbitūratai, karbamazepinas, okskarbazepinas);
· vartojami tuberkuliozei gydyti (pvz., rifampicinas);
· vartojami ŽIV ir hepatito C viruso infekcijoms gydyti (vadinamieji proteazės inhibitoriai ir nenukleozidiniai reversinės transkriptazės inhibitoriai pvz., ritonaviras, nevirapinas, efavirenzas);
· vartojami grybelių sukeltoms infekcijoms gydyti (pvz., grizeofulvinas, ketokonazolas);
· vartojami artritui, artrozei gydyti (etorikoksibas);
· vartojami aukštam kraujospūdžiui plaučių kraujagyslėse gydyti (bozentanas);
· kurių sudėtyje yra paprastosios jonažolės.

SIDRETELLA gali veikti kitų vaistų poveikį, pvz.:
· vaistų, kurių sudėtyje yra ciklosporino;
· vaisto nuo epilepsijos lamotrigino (dėl to gali padažnėti traukulių priepuolių);
· teofilinui (jo vartojama nuo kvėpavimo sutrikimų);
· tizanidinui (jo vartojama nuo raumenų skausmo ir (arba) mėšlungio).

SIDRETELLA vartoti negalite, jeigu sergate hepatitu C ir vartojate vaistų, kurių sudėtyje yra ombitasviro/paritapreviro/ritonaviro, dasabuviro, glekapreviro/pibrentasviro arba sofosbuviro/velpatasviro/voksilapreviro, kadangi tai gali sukelti kepenų funkciją atspindinčių kraujo tyrimų rodmenų padidėjimą (kepenų fermento ALT aktyvumo padidėjimą). Gydytojas Jums skirs kitokios rūšies kontraceptikų prieš gydymo minėtais vaistais pradžią. SIDRETELLA vartojimą galima atnaujinti praėjus maždaug 2 savaitėms po tokio gydymo pabaigos. Žr. poskyrį „SIDRETELLA vartoti negalima“. 

[bookmark: OLE_LINK3]SIDRETELLA vartojimas su maistu ir gėrimais
SIDRETELLA galima gerti valgio metu arba nevalgius, jei reikia, galima užgerti trupučiu vandens.

Laboratoriniai tyrimai
Jeigu Jums reikia atlikti kraujo tyrimus, pasakykite savo gydytojui arba laboratorijos personalui, kad vartojate tablečių, nes hormoniniai kontraceptikai gali įtakoti kai kurių tyrimų rezultatus.

Nėštumas ir žindymo laikotarpis 

Nėštumas 
Jeigu esate nėščia, SIDRETELLA vartoti negalite. Jei pastojote SIDRETELLA vartojimo metu, vartojimą tuoj pat nutraukite ir kreipkitės į savo gydytoją. Jeigu norite tapti nėščia, SIDRETELLA vartojimą galite nutraukti bet kuriuo laiku (taip pat žr. poskyrį „Nustojus vartoti SIDRETELLA“). 

Prieš vartojant bet kokį vaistą, būtina pasitarti su gydytoju arba vaistininku.

Žindymas
Kūdikį krūtimi maitinančioms moterims vartoti SIDRETELLA paprastai nepatariama. Jei žindymo laikotarpiu norite vartoti tablečių, turite kreiptis į savo gydytoją.

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas
Nėra informacijos apie tai, kad SIDRETELLA vartojimas veiktų gebėjimą vairuoti ir valdyti mechanizmus.

SIDRETELLA sudėtyje yra laktozės ir natrio.
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.

3. Kaip vartoti SIDRETELLA

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartokite po vieną SIDRETELLA tabletę kasdien, jei reikia, užgerkite trupučiu vandens. Tabletes galite gerti valgio metu arba nevalgiusi, bet jas kiekvieną dieną turite gerti maždaug tokiu pačiu laiku.
Lizdinėje plokštelėje yra 21 tabletė. Prie kiekvienos tabletės yra pažymėta savaitės diena, kurią šią tabletę reikia gerti. Pavyzdžiui, jei pradedate vartoti trečiadienį, imkite tabletę pažymėtą „T.“. Imkite tabletes iš eilės rodyklės kryptimi, kol suvartosite 21 tabletę.
Po to 7 dienas tablečių nevartokite. Per šias 7 dienas, kurių metu tablečių nevartojama (jos dar vadinamos vartojimo pertraukos savaite), turi prasidėti kraujavimas. Šis vadinamasis „vartojimo nutraukimo kraujavimas“ paprastai prasideda antrą arba trečią vartojimo pertraukos savaitės dieną.
Aštuntąją dieną po paskutinės SIDRETELLA tabletės vartojimo (t.y. po 7 vartojimo pertraukos savaitės dienų) pradėkite vartoti naują lizdinę plokštelę, net jei kraujavimas tebesitęsia. Tai reiškia, kad kiekvieną naują lizdinę plokštelę turite pradėti vartoti tokią pačią savaitės dieną ir kad vartojimo nutraukimo kraujavimas kiekvieną mėnesį turi prasidėti tokią pačią dieną. 

Jei SIDRETELLA vartosite tokiu būdu, nuo nėštumo būsite apsaugota ir per tas 7 dienas, per kurias tablečių negersite.

Kada Jūs galite pradėti vartoti pirmąją lizdinę plokštelę?

· Jei pastarąjį mėnesį hormoninių kontraceptikų nevartojote
Pradėkite vartoti SIDRETELLA pirmąją ciklo dieną (t. y. pirmąją mėnesinių dieną). Jei SIDRETELLA pradėsite vartoti pirmąją mėnesinių dieną, iš karto būsite apsaugota nuo nėštumo. Taip pat galite pradėti vartoti nuo antrosios iki penktosios ciklo dienos, bet tada pirmąsias 7 dienas turėsite naudotis papildomomis apsaugos nuo nėštumo priemonėmis (pvz., prezervatyvu).

· Keičiant kitus sudėtinius hormoninius kontraceptikus arba sudėtinį kontraceptinį makšties žiedą ar transderminį pleistrą
SIDRETELLA pradėti vartoti geriausia kitą dieną po vartojamo kontraceptiko paskutinės veiklios tabletės (tabletės, kurioje yra veikliųjų medžiagų) suvartojimo, bet ne vėliau kaip kitą dieną po pertraukos, kurios metu tablečių nevartojama (arba po paskutinės neveikliosios tabletės suvartojimo). Keisdama sudėtinį kontraceptinį makšties žiedą ar transderminį pleistrą, laikykitės savo gydytojo nurodymų.

· Keičiant vien tiktai progestagenų metodą (vieno progestageno tabletes, injekcijas, implantus arba progestageną atpalaiduojančią vartojimo į gimdą sistemą) 
Vieno progestageno tabletes galite pakeisti kada norite (implantą arba vartojimo į gimdą sistemą jų pašalinimo dieną, injekcijas – tą dieną, kai turėtų būti leidžiami), bet visais atvejais pirmąsias 7 tablečių vartojimo dienas rekomenduojama naudoti papildomas kontracepcijos priemones (pvz., prezervatyvą).

· Po nėštumo nutrūkimo
Laikykitės savo gydytojo nurodymų.

· Po gimdymo
SIDRETELLA galite pradėti vartoti 21 – 28 dieną po gimdymo. Jei pradėsite vėliau negu 28 dieną, pirmąsias septynias SIDRETELLA vartojimo dienas naudokitės barjeriniu metodu (pvz., prezervatyvu).
Jei po gimdymo lytinių santykių turėjote prieš vėl pradėdama vartoti SIDRETELLA, pirmiausia turite įsitikinti, kad nesate nėščia arba palaukti iki kitų mėnesinių.

· Jei žindote kūdikį ir norite vėl pradėti vartoti SIDRETELLA po gimdymo
Žr. skyrių „Žindymo laikotarpis“.

Jeigu nežinote, kada galite pradėti, klauskite savo gydytojo, ką daryti.

Ką daryti pavartojus per didelę SIDRETELLA dozę
Kad pavartojus per daug SIDRETELLA tablečių pasireikštų sunkus kenksmingas poveikis, nepastebėta. 
Jeigu iš karto išgersite kelias tabletes, gali pasireikšti pykinimas, vėmimas arba kraujavimas iš makšties. Toks kraujavimas gali pasireikšti ir mergaitėms, kurioms dar nėra mėnesinių, jeigu jos netyčia pavartojo šio vaisto. 
Jei pavartojote per daug SIDRETELLA tablečių arba pamatėte, kad kažkiek jų išgėrė vaikas, klauskite savo gydytojo arba vaistininko patarimo.

Pamiršus pavartoti SIDRETELLA
· Jei tabletę išgerti pavėlavote mažiau negu 12 valandų, apsauga nuo nėštumo nesumažėjo. Tabletę išgerkite tuoj pat, kai tik prisiminėte, o po to kitas tabletes vėl vartokite įprastu laiku.
· Jei tabletę išgerti pavėlavote daugiau negu 12 valandų, apsauga nuo nėštumo gali būti sumažėjusi. Kuo daugiau tablečių praleidote, tuo didesnė pastojimo rizika.

Nevisiškos apsaugos nuo nėštumo rizika yra didžiausia, jei tabletę pamirštama išgerti lizdinės plokštelės vartojimo pradžioje arba pabaigoje. Taigi, turite laikytis šių taisyklių (žr. žemiau esančią diagramą):

· Praleista daugiau negu viena šios lizdinės plokštelės tabletė
Kreipkitės į savo gydytoją.

· Viena tabletė praleista pirmąją savaitę
Išgerkite praleistąją tabletę tuoj pat, kai tik prisiminsite, net jei vienu metu reikėtų gerti dvi tabletes. Toliau tabletes vartokite įprastu laiku ir kitas 7 dienas imkitės papildomų atsargumo priemonių, pvz., naudokitės prezervatyvu. Jei paskutinę savaitę prieš praleisdama tabletę turėjote lytinių santykių, galite būti nėščia. Tokiu atveju kreipkitės į savo gydytoją.

· Viena tabletė praleista antrąją savaitę
Išgerkite praleistąją tabletę tuoj pat, kai tik prisiminsite, net jei vienu metu reikėtų gerti dvi tabletes. Toliau tabletes vartokite įprastu laiku. Apsauga nuo nėštumo nėra sumažėjusi ir papildomų atsargumo priemonių Jums imtis nereikia.

· Viena tabletė praleista trečiąją savaitę
Galite pasirinkti vieną iš dviejų galimybių.

1. Išgerkite praleistąją tabletę tuoj pat, kai tik prisiminsite, net jei vienu metu reikėtų gerti dvi tabletes. Toliau tabletes vartokite įprastu laiku. Kitą lizdinę plokštelę pradėkite vartoti nedarydama pertraukos, kurios metu tablečių nevartojama.
Mėnesinės tikriausiai prasidės suvartojus antrosios lizdinės plokštelės tabletes, tačiau antrosios lizdinės plokštelės tablečių vartojimo metu gali atsirasti silpnas arba į mėnesines panašus kraujavimas.

2. Taip pat galite lizdinės plokštelės tablečių vartojimą nutraukti ir tuoj pat padaryti 7 dienų pertrauką, kurios metu tablečių nevartojama (pasižymėkite dieną, kurią savo tabletę praleidote). Jei naują lizdinę plokštelę norite pradėti vartoti tą dieną, kurią visada pradedate, pertrauką, kurios metu tablečių nevartojama, darykite trumpesnę negu 7 dienų.

Jei laikysitės bet kurios iš šių dviejų rekomendacijų, nuo nėštumo liksite apsaugota.

Jei pamiršote išgerti bet kokią tabletę iš lizdinės plokštelės ir per pirmąją pertrauką, kurios metu tablečių nevartojama, nekraujuojate, galite būti nėščia. Prieš pradėdama vartoti naują lizdinę plokštelę, pasitarkite su savo gydytoju.


· Ne
- 	Skubiai nutraukite šios lizdinės plokštelės vartojimą
-	Pradėkite pertraukos savaitę (ne ilgesnę kaip 7 dienų, įskaitant pamirštosios tabletės dieną)
-	Po to pradėkite vartoti kitą lizdinę plokštelę
- 	Išgerkite pamirštą tabletę ir
-	Baikite lizdinę plokštelę
-	Vietoj savaitinės vartojimo pertraukos, pradėkite vartoti naujos lizdinės plokštelės tabletes
- 	Išgerkite praleistą tabletę
-	Baikite lizdinę plokštelę
- 	Išgerkite pamirštą tabletę
- 	Naudokitės barjeriniu metodu (prezervatyvu) kitas 7 dienas ir
-	Baikite lizdinę plokštelę
Ar praėjusią savaitę buvo lytinių santykių?
Taip
3 savaitę
2 savaitę
1 savaitę
Pamiršus išgerti tik 1 tabletę
(išgėrus vėliau kaip po 12 valandų)
 Klauskite savo gydytojo patarimo
Pamiršus išgerti daugiau kaip 1 lizdinės plokštelės tabletę

Arba



























Ką daryti vemiant ar stipriai viduriuojant?
Jei pavartojusi veikliąją tabletę per pirmąsias 3 – 4 valandas vemiate arba stipriai viduriuojate, kyla rizika, kad organizmas veikliąsias tablečių medžiagas pasisavins nevisiškai. Tai panašu, lyg būtumėte pamiršusi pavartoti tabletę. Po vėmimo arba viduriavimo tuoj pat išgerkite kitą tabletę iš atsarginės lizdinės plokštelės. Jei įmanoma, ją išgerkite per 12 valandų Jums įprastu tablečių vartojimo laiku. Jei tai neįmanoma arba jeigu jau praėjo 12 valandų, elkitės taip, kaip patariama skyriuje „Pamiršus pavartoti SIDRETELLA“.

Mėnesinių atitolinimas: ką Jums reikia žinoti?
Nors tai daryti nerekomenduojama, tačiau savo mėnesines Jūs galite atitolinti, jeigu vietoj pertraukos, kurios metu tablečių nevartojama, iš karto pradėsite vartoti naują SIDRETELLA lizdinę plokštelę ir ją baigsite. Vartojant šios antrosios lizdinės plokštelės tabletes, gali atsirasti silpnas arba į mėnesines panašus kraujavimas. Po įprastinės 7 dienų pertraukos, kurios metu tablečių nevartojama, pradėkite vartoti kitą lizdinę plokštelę.
Prieš nutardama atitolinti mėnesines, galite kreiptis į savo gydytoją patarimo.

Pirmos mėnesinių dienos keitimas: ką Jums reikia žinoti?
Jeigu tabletes vartosite pagal rekomendacijas, tai mėnesinės prasidės per savaitę, kurios metu tablečių nevartojama. Jei šią dieną turite pakeisti, sumažinkite dienų, kurių metu tablečių nevartojama, skaičių (jo niekada nedidinkite, didžiausias dienų skaičius  7). Pavyzdžiui, jeigu Jūsų pertrauka, kurios metu tablečių nevartojama, paprastai prasideda penktadienį, tačiau Jūs norite, kad ji prasidėtų antradienį (t. y. trimis dienomis anksčiau), naują lizdinę plokštelę pradėkite vartoti trimis dienomis anksčiau negu paprastai. Jei pertrauką, kurios metu tablečių nevartojama, padarysite labai trumpą (pvz., trijų dienų arba trumpesnę), jos metu jokio kraujavimo gali nebūti. Po to galite patirti silpną arba į mėnesines panašų kraujavimą.
Jei nežinote, ką daryti, pasitarkite su savo gydytoju.

Nustojus vartoti SIDRETELLA
SIDRETELLA vartojimą galite baigti tada, kada norite. Jei nenorite pastoti, klauskite savo gydytojo patarimo dėl kitokių veiksmingų apsaugos nuo nėštumo metodų. Jeigu norite tapti nėščia, nutraukite SIDRETELLA vartojimą ir palaukite iki kitų mėnesinių prieš bandydama pastoti. Galėsite tiksliau apskaičiuoti numatomą gimdymo datą.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką. 


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Jeigu pasireiškė šalutinis poveikis, ypač jeigu jis sunkus ir nepraeinantis, arba atsirado sveikatos būklės pakitimas, kurį, Jūsų nuomone, galėjo sukelti SIDRETELLA, pasakykite gydytojui. 

Sunkus šalutinis poveikis
Nedelsiant nutraukite tablečių vartojimą ir kreipkitės į gydytoją, jeigu Jums pasireiškė bent vienas iš angioneurozinės edemos simptomų: veido, liežuvio ir (arba) ryklės patinimas ir (arba) rijimo sutrikimas ar dilgėlinė su kvėpavimo pasunkėjimu (taip pat žr. „Įspėjimai ir atsargumo priemonės“.

Visoms moterims, vartojančioms sudėtinius hormoninius kontraceptikus, kraujo krešulių venose (venų tromboembolijos (VTE)) arba kraujo krešulių arterijose (arterijų tromboembolijos (ATE)) rizika yra padidėjusi. Išsamesnė informacija apie įvairią riziką, susijusią su sudėtinių hormoninių kontraceptikų vartojimu, pateikiama 2 skyriuje „Kas žinotina prieš vartojant SIDRETELLA“.
Toliau pateiktas šalutinio poveikio, kuris siejamas su SIDRETELLA vartojimu, sąrašas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· nuotaikos svyravimas;
· galvos skausmas;
· pilvo skausmas (skrandžio skausmas);
· spuogai;
· krūtų skausmas, krūtų padidėjimas, krūtų jautrumas, skausmingos ir nereguliarios mėnesinės;
· kūno svorio padidėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· kandidamikozė (grybelinė infekcija);
· paprastoji pūslelinė;
· alerginės reakcijos;
· apetito padidėjimas;
· depresija, nervingumas, miego sutrikimas, lytinio potraukio sumažėjimas;
· dilgčiojimo ir badymo pojūtis, galvos svaigimas (vertigo);
· regos sutrikimas;
· nereguliarus širdies plakimas arba nepaprastai dažnas širdies ritmas;
· kraujo krešuliai plaučių (plaučių embolija) kraujagyslėse, aukštas kraujospūdis, žemas kraujospūdis, migrena, venų varikozė;
· gerklės skausmas;
· pykinimas, vėmimas, skrandžio ir (arba) žarnų uždegimas, viduriavimas, vidurių užkietėjimas;
· plikimas (alopecija), egzema, niežulys, išbėrimas, odos sausmė, riebalingas odos sutrikimas (seborėjinis dermatitas);
· kaklo skausmas, galūnių skausmas, raumenų mėšlungis;
· šlapimo pūslės infekcija;
· krūtų mazgeliai (gerybiniai ir vėžiniai), pieno gamyba nesant nėštumo (galaktorėja), kiaušidžių cistos, karščio pylimas, mėnesinių nebuvimas, labai gausios mėnesinės, sekreto tekėjimas iš makšties, makšties sausmė, apatinės pilvo dalies (mažojo dubens) skausmas, nenormalus gimdos kaklelio tepinėlis (Papanicolaou arba Pap tepinėlis);
· skysčio susilaikymas, energijos stoka, didelis troškulys, padidėjęs prakaitavimas;
· kūno svorio sumažėjimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· astma;
· klausos sutrikimas;
· mazginė raudonė (eritema) (apibūdinama skausmingais rausvais odos mazgeliais);
· daugiaformė raudonė (eritema) (išbėrimas, susijęs su taikinio pavidalo paraudimais arba pažeidimais);
· kenksmingi kraujo krešuliai venoje ar arterijoje, pvz.:
· kojoje ar pėdoje (t. y., GVT);
· plaučiuose (t. y., PE);
· širdies priepuolis (miokardo infarktas);
· insultas;
· mikroinsultas arba trumpalaikiai į insultą panašūs simptomai, vadinami praeinančiuoju smegenų išemijos priepuoliu (PSIP);
· kraujo krešuliai kepenyse, skrandyje, žarnyne, inkstuose ar akyje.
Kraujo krešulio susidarymo tikimybė gali būti didesnė, jeigu yra kitų veiksnių, kurie didina šią riziką (daugiau informacijos apie veiksnius, kurie didina kraujo krešulio susidarymo riziką, ir apie kraujo krešulio simptomus pateikiama 2 skyriuje).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti SIDRETELLA

Šį vaistą laikykite vaikams nepastebimoje ir nepasiekiamoje vietoje.
Šiam vaistui specialių laikymo sąlygų nereikia.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

SIDRETELLA sudėtis 
[bookmark: OLE_LINK5][bookmark: OLE_LINK6]Veikliosios medžiagos yra etinilestradiolis 0,02 mg ir drospirenonas 3 mg. 
Pagalbinės medžiagos. 
-	Tabletės šerdis: laktozė monohidratas, pregelifikuotas krakmolas (kukurūzų), povidonas, kroskarmeliozės natrio druska, polisorbatas 80, magnio stearatas. 
-	Tabletės plėvelė: dalinai hidrolizuotas polivinilo alkoholis, titano dioksidas (E171), makrogolis 3350, talkas, geltonasis geležies oksidas (E172), raudonasis geležies oksidas (E172), juodasis geležies oksidas (E172).

SIDRETELLA išvaizda ir kiekis pakuotėje 
SIDRETELLA yra rausvos, apvalios, lygios plėvele dengtos tabletės, maždaug 5,7 mm skersmens ir 3,5 mm storio.

SIDRETELLA tiekiamas dėžutėmis, kurių kiekvienoje yra 1, 2, 3, 6 arba 13 lizdinių plokštelių; kiekvienoje jų –  po 21 tabletę. 

Gali būti tiekiamos ne visų dydžių pakuotės.

Registruotojas ir gamintojas
Registruotojas
Zentiva, k.s.
U kabelovny 130 
Dolní Měcholupy 
102 37 Praha 10 
 Čekija

Gamintojas
Laboratorios León Farma, S.A.
C/ La Vallina s/n, Pol. Ind. Navatejera
24193 Villaquilambre – Leon
Ispanija

Šis vaistas Europos ekonominės erdvės valstybėse narėse registruotas tokiais pavadinimais:
Sidretella 20 –  Lenkijoje; Sidretella –  Slovakijoje, Čekijoje ; SIDRETELLA 0,02 mg/3 mg  – Lietuvoje; Sidretella 0,02 mg/3 mg apvalkotās tabletes –  Latvijoje.

Šis pakuotės lapelis paskutinį kartą peržiūrėtas 2024-11-01.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

